Anjur judi RM87 juta
Oleh MOHAMAD FAIZAL HASHIM

7 Jun 2021, 2:52 pm
JOHOR BAHRU – Satu sindiket perjudian dalam talian yang didalangi lelaki warga Korea Selatan bertindak licik apabila pusat operasi mereka sentiasa berpindah-randah bagi mengelakkan dikesan pihak berkuasa.
Kegiatan haram sindiket itu dikesan sejak dua tahun lalu dengan menyewa premis dari kawasan ke kawasan lain dalam tempoh tiga hingga enam bulan dan sehingga kini wang taruhan terkumpul berjumlah RM87 juta.
Ketua Polis Johor, Datuk Ayob Khan Mydin Pitchay berkata, aktiviti jenayah itu akhirnya tumpas apabila 10 ahlinya diberkas dalam dua serbuan di Iskandar Puteri dekat sini, Sabtu lalu.
Ujarnya, serbuan bermula pada pukul 5 petang itu, polis memberkas sembilan suspek yang merupakan lelaki warga negara Korea Selatan dan seorang lelaki warga tempatan berusia lingkungan 29 hingga 66 tahun.
“Siasatan awal mendapati warga Korea Selatan itu berperanan sebagai ‘pegawai khidmat pelanggan’ yang menjaga operasi judi dalam talian yang mana mereka akan bekerja secara dua syif dalam tempoh 24 jam.
“Sindiket ini telah menjadikan Malaysia sebagai pusat operasi judi dalam talian sejak dua tahun lalu dengan mensasarkan pelanggan dari negara asal mereka dan segala transaksi akan terus dimasukkan ke akaun bank yang berpusat di Korea Selatan,” katanya pada sidang akhbar di IPK Johor, di sini hari ini.-K1 ONLINE


Lelaki maut langgar konkrit plaza tol
Oleh MOHD YUNUS YAKKUB

8 Jun 2021, 9:45 pm
SHAH ALAM – Seorang lelaki maut selepas kereta dipandunya hilang kawalan sebelum merempuh batu konkrit pembahagi Plaza Tol Setia Alam, hari ini.
Dalam kejadian kira-kira pukul 3 petang, Chew Teck Chan, 34, meninggal dunia lokasi kejadian selepas tersepit dalam kenderaan tersebut.
Ketua Polis Daerah Shah Alam, Asisten Komisioner Baharudin Mat Taib berkata, kemalangan berlaku apabila mangsa yang memandu kenderaan jenis Honda City dalam perjalanan ke Shah Alam dari Setia Alam.
“Mangsa dikatakan telah hilang kawalan dan merempuh batu konkrit pembahagi tol di sebelah kiri.
“Impak kejadian itu, mangsa tersepit dan berjaya dikeluarkan pihak bomba serta disahkan meninggal dunia di lokasi kejadian,” katanya dalam kenyataan hari ini.
Jelas Baharudin, mayat mangsa telah dibawa ke Jabatan Forensik Hospital Shah Alam untuk bedah siasat.

Kes disiasat di bawah Seksyen 41 Akta Pengangkutan Jalan 1987.
“Saksi atau orang ramai yang mempunyai maklumat diminta tampil bagi membantu siasatan dengan menghubungi pegawai penyiasat kes, Inspektor Muhammad Hanif Sukri di talian 0148066744,” katanya. – K!ONLINE


Laman web kerajaan, media dunia alami gangguan serentak
Oleh KOSMO!

8 Jun 2021, 9:45 pm
PARIS – Beberapa laman web media, kerajaan dan sosial antarabangsa seperti laman web kerajaan Britain, White House dan Reddit mengalami gangguan sementara ekoran masalah teknikal dalam penyedia perkhidmatan pengkomputeran, Fastly.
Fastly dalam satu kenyataan berkata, masalah itu telah pun dikenalpasti dan kerja-kerja pembaikan sedang dijalankan.
Pengguna mungkin mengalami peningkatan muatan asal sebaik sahaja laman tersebut kembali beroperasi.
Akses terhadap beberapa laman akan dikembalikan sekitar pukul 10.44 pagi waktu tempatan manakala beberapa laman yang lain akan masih terjejas.
Mesej seperti ‘Error 503 Service Unavailable’ dan ‘connection failure’ terpapar pada laman web terkenal dunia seperti CNN, Financial Times, The Guardian, akhbar Perancis La Monde, akhbar Itali Corriere delle Serra dan akhbar Sepanyol El Mundo serta laman web sosial dan hiburan Reddit.
Laman web rasmi White House dan gov.uk juga turut sempat memaparkan mesej sama namun telah kembali beroperasi seperti biasa.

Laman web Down Detector yang merupakan pakar bagi masalah akses internet berkata gangguan tersebut disebabkan masalah gangguan besar di Fastly.
Fastly merupakan rangkaian penyampaian kandungan yang membantu laman web mempercepat masa memuat dan menyampaikan kandungannya kepada pengguna. -AFP


Disiasat MKN, program All Together Now Malaysia dihentikan sementara waktu
Oleh KOSMO!

8 Jun 2021, 11:19 pm
PETALING JAYA – Program pencarian bakat terbaharu, All Together Now Malaysia terpaksa dihentikan siaran buat sementara waktu sehinggalah siasatan berhubung dakwaan berlakunya pelanggaran prosedur operasi standard (SOP) selesai.
Naib Presiden Strategi Pembangunan Kandungan Hiburan Melayu Astro, Raqim Ahmad berkata, rakaman program tersebut telah dilakukan pada bulan Mac lalu di Putrajaya sebelum pelaksanaan Perintah Kawalan Pergerakan 3.0 (PKP 3.0).
“Sebelum rakaman bermula, semua kru penerbitan sudah menjalankan ujian calitan Covid-19 ke atas semua yang mengambil bahagian. Hanya mereka yang berstatus negatif sahaja dibenarkan meneruskan rakaman.
“Set yang dibina juga mengambil kira penjarakan fizikal dan berjarak 1.5 meter antara setiap juri sertab penghadang lutsinar turut diletakkan bagi memisahkan kedudukan mereka,” katanya.
Difahamkan, rakaman program terbabit juga turut dihadiri wakil agensi-agensi keselamatan.
Terdahulu, sebuah laporan berita tempatan memaklumkan Majlis Keselamatan Negara (MKN) mengarahkan agar siasatan dilakukan ke atas penerbitan rancangan tersebut selepas dakwaan pelanggaran SOP tular dalam media sosial.

Dalam laporan sama, Ketua Pengarahnya, Datuk Mohd Rabin Basir berkata, siasatan terhadap rancangan tersebut akan dikendalikan Kementerian Komunikasi dan Multimedia (KKMM).
Selain itu, KKMM juga akan mengambil tindakan sewajarnya sekiranya mereka mengenal pasti wujud berlakunya pelanggaran SOP sepanjang rakaman program berkenaan.
Untuk rekod, program tersebut tular dalam media sosial selepas ramai netizen yang tidak berpuas hati dengan cara rancangan tersebut dilaksanakan ketika negara sedang dilanda pandemik.
Rata-rata netizen berpendapat, program tersebut tidak mematuhi SOP kerana barisan selebriti yang bertindak sebagai juri tidak memakai pelitup muka sepanjang rakaman berlangsung.
Program All Together Now Malaysia yang disiarkan pasa setiap hari Ahad pukul 9 malam itu diadaptasi daripada format rancangan popular All Together Now yang berasal dari United Kingdom terbitan BBC One. – K! ONLINE


TLDM usir, tahan bot nelayan Vietnam
Oleh SHAMSUL KAMAL AMARUDIN

8 Jun 2021, 11:32 pm
LUMUT – Tentera Laut Diraja Malaysia (TLDM) menahan sebuah bot nelayan Vietnam dan mengusir beberapa bot lain yang dikesan menceroboh Zon Maritim Malaysia di Laut China Selatan petang semalam.
Bot membawa 21 awak-awak Vietnam berumur 20 hingga 32 tahun itu dikesan menangkap ikan di kedudukan kira-kira 60 batu nautika dari Pangkalan TLDM Kuantan, Pahang.
Menurut kenyataan Bahagian Komunikasi Strategik Markas Pemerintahan Armada Barat TLDM Lumut di sini malam ini, pada mulanya beberapa bot nelayan asing dikesan melalui radar KD Lekiu sebelum dua bot tempur laju (FCB) dari Markas Wilayah Laut 1 digerakkan ke lokasi kejadian.
“Dua FCB yang membawa pasukan tindak cepat (QRT) berjaya mengusir semua bot yang dikesan itu dan sebuah daripadanya ditahan.
“Mereka didapati menangkap ikan secara haram, tidak mempunyai sebarang dokumen pengenalan diri dan tiada permit menangkap ikan yang sah. Nilai rampasan keseluruhan kira-kira RM1.2 juta,” kata kenyataan itu.
Menurut kenyataan itu lagi, penangkapan itu membuktikan keupayaan FCB yang baru dimiliki TLDM dalam memerangi ancaman di perairan negara.

FCB yang dibina oleh syarikat tempatan dalam tempoh lima bulan di sini dilengkapi dengan beberapa kriteria penting sebuah bot pemintas seperti sistem dorongan ‘water jet’ yang mampu mencapai kelajuan sehingga 50 knot dan sistem pengesanan yang canggih. – K ONLINE


Kejiranan kaya beri pameran kereta mewah percuma
Oleh KOSMO!

8 Jun 2021, 9:15 pm
LONDON – Sebuah kampung di Cheshire, England diberi jolokan Knightsbridge of the North kerana hampir semua penduduknya memandu kereta mewah, lapor akhbar The Sun kelmarin.
Lamborghini, Bugatti, McLaren dan beberapa lagi kereta vintaj edisi terhad yang berharga jutaan pound memenuhi jalan-jalan di kejiranan Alderly Edge apabila penduduknya ghairah mempamerkan kekayaan masing-masing.
Kawasan kejiranan itu kini menjadi tarikan peminat kereta mewah dari luar yang akan datang pada hujung minggu untuk melihat deretan kenderaan mengagumkan itu.
Setiap petang, orang ramai boleh melihat sekurang-kurangnya kereta Jaguar model E Type berwarna perak berharga £1 juta (RM5.8 juta) , sebuah Lamborghini Aventado berharga £200,000 (RM1.16 juta) dan sebuah Ferrari Pista Spider berharga £250,000 (RM1.4 juta) melalui kawasan sekitar.
Orang ramai juga sudah berhenti merakam gambar kereta jenis Bentley dan Rolls Royce kerana sudah terlalu kerap dilihat di situ.
Nama ‘Knightsbridge of the North’ itu diambil bersempena kawasan kediaman di London yang cukup terkenal dengan kedai barangan berjenama serta gaya hidup mewah penduduknya.

Seorang peminat kenderaan mewah, Jordan Belsham, 23, berkata dia merupakan antara individu pertama yang menyedari Alderly Edge dipenuhi dengan kenderaan mewah.
Belsham kemudian memuat naik foto kenderaan yang dilihatnya di laman sosial Instagram @supercarsinmanchester_ dan turut menganjurkan acara ‘Supercar Sunday’ bulan depan.
Belsham mengakui menghabiskan masa selama 11 jam sehari untuk menghayati kehebatan kenderaan-kenderaan mengagumkan itu.
“Saya sukakannya. Saya suka apabila datang ke sini dan tidak tahu kereta apa yang akan dilihat, anda mungkin melihat kereta terbaik dunia,” katanya. -Agensi


6 pegawai, kakitangan bank ditahan, rasuah pinjaman peribadi
Oleh MOHD YUNUS YAKKUB

8 Jun 2021, 9:17 pm
SHAH ALAM – Enam pegawai dan kakitangan sebuah bank ditahan selepas disyaki terlibat dalam rasuah pemohonan pinjaman peribadi bernilai RM18juta di antara 2018 hingga 2020.
Kesemua suspek lelaki berusia antara 35 hingga 45 tahun itu ditahan kira-kira pukul 4.45 petang di Pejabat Suruhanjaya Pencegahan Rasuah Malaysia ( SPRM ) Selangor.
Menurut sumber, kesemua suspek disyaki telah meluluskan permohonan daripada para pemohon yang sebenarnya tidak layak untuk membuat pinjaman.
Katanya, suspek-suspek itu bertugas di beberapa cawangan bank tersebut di sekitar Lembah Klang.
“Mereka dipercayai telah meminta dan menerima wang suapan antara 15 hingga 35 peratus daripada sejumlah 110 pinjaman pembiayaan peribadi yang bernilai lebih kurang RM18 juta,” katanya di sini hari ini.
Difahamkan, SPRM juga telah merampas wang tunai berjumlah kira-kira RM69,000 dan beberapa jam tangan mewah serta telefon bimbit daripada suspek tersebut.

Nilai keseluruhan sitaan berjumlah lebih RM100,000.
Sementara itu, Pengarah SPRM Selangor, Datuk Alias Salim, ketika dihubungi, mengesahkan penahanan itu.
“Kesemua suspek akan dibawa ke Mahkamah Majistret Shah Alam pagi esok untuk permohonan reman,” katanya. – K!ONLINE


Vaksin percuma buat rakyat India 18 tahun ke atas
Oleh KOSMO!

8 Jun 2021, 10:00 pm
NEW DELHI – Perdana Menteri India, Narendra Modi mengumumkan bahawa kerajaan akan menyediakan suntikan vaksin Covid-19 percuma kepada semua golongan dewasa sekali gus mengambil alih tugas itu dari kerajaan negeri, lapor akhbar Saudi Gazette, kelmarin.
Dalam satu kenyataan yang dikeluarkan menerusi saluran televisyen tempatan, Modi berkata kerajaan akan bertanggungjawab ke atas 25 peratus prosedur suntikan vaksin di seluruh negara.
“Bermula 21 Jun ini, di setiap negeri di negara ini, kerajaan akan memberikan vaksin percuma kepada semua warganegara berusia 18 tahun ke atas dengan bekalan vaksin percuma kepada negeri-negeri akan diedarkan.
“Kerajaan sendiri akan membeli 75 peratus bekalan dari pengeluar vaksin dan memberikannya secara percuma kepada pemerintah negeri,” demikian kenyataan oleh Modi.
Mereka yang mahu mendapatkan vaksin dengan lebih cepat boleh membayar untuk perkhidmatan itu dengan mengunjungi hospital swasta yang masih boleh membeli 25 peratus dos vaksin secara langsung dari pengilang.
“75 peratus suntikan vaksin akan dijadikan percuma dan di bawah kerajaan pusat, 25 peratus akan dibayar dan dibeli hospital swasta,” tambah Modi.

Amanat itu diumumkan selepas India mencatat jangkitan Covid-19 terendah dalam tempoh dua bulan dengan tidak melebihi 100,000 kes baharu.
Kematian berkaitan dengan virus itu juga menunjukkan penurunan setiap hari sementara jumlah kes aktif kini berkurangan kepada 1.4 juta.
Modi juga memaklumkan skim makanan percuma buat rakyat miskin yang dikendalikan oleh kerajaan persekutuan akan dilanjutkan sehingga sambutan perayaan Deepavali. – Agensi


Neeta buat laporan polis video TikTok ‘salah parking’
Oleh NUR EMIRA SAIZALI

8 Jun 2021, 11:08 pm
PETALING JAYA – Penyanyi dan pengacara Neeta bersama syarikat rakamannya, Nar Records Sdn. Bhd. tampil membuat laporan polis terhadap seorang pengamal media berhubung penularan sebuah video TikTok yang dikatakan menjatuhkan maruahnya sebagai seorang wanita.
Dalam video tular tersebut, tertulis ayat ‘salah parking’ yang didakwa merujuk kepada rakaman Neeta atau nama sebenarnya Neeta Manishaa Manogaran, 27, sedang membetulkan pakaiannya ketika proses rakaman program All Together Now Malaysia baru-baru ini.
Dalam satu kenyataan media hari ini, Ketua Bahagian Pemasaran Nar Record, Becky Zulkepli memberitahu keputusan laporan polis dilakukan kerana video tersebut telah menjatuhkan maruah pelantun lagu Ruang Mimpi itu sebagai seorang wanita.
“Video itu amat memalukan dan menyentuh sensitiviti serta maruah Neeta sebagai wanita.
“Dengan niat atau tujuan apa individu terbabit masih tidak dapat dipastikan kerana usaha untuk menghubunginya gagal dan tiada sebarang maklum balas diberikan sehingga kini,” katanya.
Lebih mengecewakan, individu itu juga masih belum memadam video tersebut meskipun isu berkenaan sudah tular dalam media sosial.

“Dia seolah-olah tidak mengambil peduli langsung dengan kejadian ini.
“Mungkin bagi sesetengah orang, perkara ini kecil tetapi pihak pengurusan menyelar perbuatan tersebut kerana telah mengundang kecaman dan tomahan orang terhadap anggota tubuh badan serta diri Neeta sendiri,” ujarnya.
Sementara itu, Neeta dalam kenyataan sama mengakui sangat terkilan dengan tindakan individu terbabit.
“Terkilan kerana yang melakukannya ialah seorang pengamal media yang tinggi juga jawatannya dalam bidang ini.
“Tujuan Neeta mengambil keputusan untuk membuat laporan polis atas desakan pengurusan juga bukanlah ingin memperbesarkan isu atau mengadu domba.
“Laporan polis ini sebagai tanda peringatan terhadap individu itu termasuklah semua netizen agar menggunakan media sosial dengan betul. Bukannya untuk mengecam, memalukan dan membuli. Semua kesalahan ini tertakhluk di bawah Akta 588 Akta Komunikasi dan Multimedia 1998,” ujarnya.
Terdahulu, bekas peserta program Big Stage musim kedua itu meluahkan rasa kesal apabila seorang pengguna TikTok yang juga pengamal media memuat naik rakaman video memaparkan dia sedang membetulkan baju dipakainya dalam program All Together Now Malaysia yang disiarkan pada Ahad lalu. – K! ONLINE


Bangkai pak bedal gemparkan penduduk
Oleh WAT KAMAL ABAS

8 Jun 2021, 11:12 pm
BAGAN SERAI – Hasrat seorang lelaki yang ingin berehat terbantut apabila melihat bangkai seekor buaya terapung di permukaan sungai di belakang rumahnya di Kampung Teluk Peribu di sini petang tadi.
Lebih mengejutkan, penemuan buaya jantan sepanjang lima meter dengan anggaran berat 400 kilogram (kg) itu pertama kali berlaku di kampung tersebut sekali gus menyebabkan kawasan itu menjadi tumpuan penduduk.
Mohamad Norlishazany Rosli, 24, berkata, kejadian berlaku pada pukul 4 petang apabila mulanya beliau menyangka objek besar yang dilihatnya terapung dan tersangkut pada tumbuhan air itu adalah pohon kayu yang hanyut.
Bagaimana pun katanya, setelah diamati ia adalah bangkai seekor buaya.
“Saya segera menghubungi rakan untuk memaklumkan perkara itu dan kami berdua memberanikan diri mendayung sampan untuk melihat dengan lebih dekat lagi.
“Setelah sah buaya itu mati, kami mengambil inisiatif untuk mengikat bangkai buaya itu lalu menariknya ke tepi tebing sungai,” katanya ketika dihubungi pemberita hari ini. – K! ONLINE


Bayar makanan guna sampah kitar semula
Oleh KOSMO!

8 Jun 2021, 10:30 pm
JAKARTA – Sebuah kedai makan di Kota Semarang, Jawa Tengah mempunyai sistem barter unik apabila hanya menerima sampah plastik kitar semula sebagai bayaran kepada makanannya, lapor Suara.com, semalam.
Warung Mbah Min mengamalkan konsep itu sebagai salah satu cara untuk membantu pelanggannya yang kebanyakan terdiri daripada pengutip sampah mendapatkan makanan.
Menurut pemiliknya, Sarimin, 54, setiap pelanggan perlu membawa sekurang-kurang 20 kilogram (kg) sampah plastik kerana harga sepinggan hidangan berharga sekitar 6,000 hingga 8,000 rupiah (RM1.73 hingga RM2.31).
Sekiranya terdapat perbezaan nilai wang, ia secara automatik dianggap sebagai simpanan pembeli yang boleh digunakan untuk makanan berikutnya.
Senarai nama pembeli akan direkodkan dan dijadikan ahli sekiranya pelanggan berhasrat untuk kembali di masa akan datang.
Sarimin mengatakan bahawa konsep menukar sampah dengan makanan terjadi kerana pengutip sampah yang menjamu selera di gerainya sering berhutang kerana kekurangan wang.

“Dari situ saya terfikir, mereka sering berhutang kerana sampah yang dikumpulkan belum cukup menghasilkan wang,” jelasnya.
Menurut Sarimin, sistem pembayaran ini menggunakan sampah plastik mempunyai kelebihan tersendiri kerana dia boleh menjualnya dengan harga yang lebih mahal daripada yang dibeli.
Bagi setiap sekilogram plastik yang dibelinya seharga 400 rupiah (12 sen), dia dapat menjualnya kepada pengumpul sampah dengan harga 500 rupiah (14 sen).
Dari perniagaannya, dalam satu hari dia dapat memperoleh 200kg plastik dan akan menunggu sehingga ia mencecah dua tan sebelum sampah di gerainya diangkut dan dikirim ke pusat kitar semula. – Agensi


AS takut hukum China
Oleh KOSMO!

8 Jun 2021, 9:00 pm
WASHINGTON – Setiausaha Negara Amerika Syarikat (AS), Antony Blinken enggan memberi sebarang kenyataan berkenaan bentuk hukuman yang bakal dilaksanakan ke atas China jika terbukti negara itu menyembunyikan insiden kebocoran virus Covid-19 di sebuah makmal di bandar Wuhan,  lapor akhbar The New York Post semalam.
Dalam satu temu bual bersama saluran HBO hujung minggu lalu, Blinken mengelak daripada menjawab soalan tentang bagaimana China akan ‘membayar’ untuk perbuatan  melepaskan virus yang telah membunuh jutaan umat manusia di seluruh dunia jika dakwaan tersebut terbukti benar.
“Pastinya mereka perlu bertanggungjawab, namun dari sudut pandangan saya, apa yang paling penting sekarang adalah menemui asal usul Covid-19.
“Ia adalah satu-satunya cara untuk kita mencegah penularan wabak lain atau sekurang-kurangnya melakukan tugasan lebih baik dalam mengawalnya,” kata Blinken tanpa menjawab soalan tersebut.
Setelah ditekan beberapa kali bagi menjelaskan jenis hukuman yang akan dikenakan, Blinken akhirnya membuat kenyataan dalam nada simpati.
“Pada akhirnya, saya berpendapat China juga mahu punca sebenar penyebaran Covid-19 diketahui kerana realitinya, negara mereka juga terkesan teruk akibat wabak ini.

“Saya beranggapan China memiliki tujuan sama dalam menyiasat hal ini supaya ia dapat dikekang dan tiada insiden serupa berlaku di masa hadapan,” ujar Blinken.
Bagaimanapun, Blinken berjanji bahawa isu itu akan disiasat dengan mendalam hingga jawapan sebenar ditemui.
Beliau dalam masa sama  turut mengecam China kerana tidak memberikan ketelusan yang diperlukan masyarakat antarabangsa dan akses untuk pakar kesihatan serta perkongsian maklumat dalam masa nyata.
“Perkara itu sepatutnya dibenarkan oleh pihak China,” katanya. -Agensi


1MDB saman Riza Aziz
Oleh NUZULSHAM SHAMSUDDIN

8 Jun 2021, 9:12 pm
KUALA LUMPUR – 1Malaysia Development Berhad (1MDB) dan tiga subsidirinya memfailkan saman terhadap anak tiri Datuk Seri Najib Tun Razak, Riza Shahriz Abdul Aziz atau Riza Aziz serta tiga lain bagi menuntut AS$250 juta yang diselewengkan.
Selain IMDB sebagai plaintif pertama, tiga subsidiri masing-masing selaku plaintif kedua hingga keempat yang turut memfailkan saman itu ialah 1MDB Energy Holdings Limited, 1MDB Energy Limited dan 1MDB Energy (Langat) Limited.
Di samping Riza Aziz yang merupakan defendan pertama, tiga lagi entiti lain yang turut dinamakan defendan kedua hingga keempat adalah syarikat Red Granite Pictures Incorporated, Red Granite Capital Limited dan firma guaman Shearman & Sterling.
Saman itu yang difailkan itu adalah sebahagian daripada enam tindakan undang-undang yang dimulakan 1MDB terhadap sembilan entititi termasuk dua institusi kewangan luar dan 25 individu dalam usaha mendapatkan semula asetnya.
Pada prosiding kes melalui e-Review hari ini, Timbalan Pendaftar, Noordura Mohamed Din kemudian menetapkan 17 Ogos ini untuk pengurusan kes seterusnya.
Berdasarkan dokumen yang diperoleh, writ saman itu difailkan di Mahkamah Tinggi di sini pada 7 Mei lalu melalui Tetuan Shearn Delamore & Co.

Dakwa plaintif defendan pertama hingga ketiga  menerima kira-kira AS$250 juta dalam dana yang dilesapkan daripada plaintif antara 2011 dan 2012 selain mendakwa mereka menggunakannya bagi kepentingan diri dan sekutu, termasuk pembiayaan produksi filem dan pembelian pelbagai hartanah.
Sementara, defendan keempat membenarkan Riza Aziz dan ahli perniagaan dalam buruan Low Teak Jho atau Jho Low, menggunakan akaun faedah kepada peguam (interest on lawyers account) untuk mengubah sebahagian besar daripada dana yang dilesapkan dan diterima oleh defendan pertama hingga ketiga.
Sehubungan itu, plaintif menuntut deklarasi bahawa defendan pertama bertanggungjawab  kepada plaintif bagi dana yang dilesapkan dan diterima atas alasan penerimaan berpengetahuan atau secara alternatifnya penolongan tidak jujur.
Writ saman itu juga menyebut, plaintif-plaintif berhak untuk dibayar balik dana yang dilesapkan dan diterima defendan pertama atas alasan pengayaan yang tidak adil (unjust enrichment) yang diakibatkan pelesapan daripada plaintif.
Berikutan itu, plaintif menuntut relief dan faedah pada kadar yang dianggap wajar oleh mahkamah dan kos. K!ONLINE


Jumlah kes aktif terus meningkat
Oleh SITI A'ISYAH SUKAIMI

8 Jun 2021, 8:22 pm
PUTRAJAYA – Jumlah kes aktif didapati terus meningkat di sebalik penurunan kes positif berikutan peningkatan kes mendadak pada minggu epidemiologi (ME) ke-20 dan ME ke-21.
Ketua Pengarah Kesihatan, Tan Sri Dr. Noor Hisham berkata, jumlah kes aktif meningkat kepada 78,017 kes pada awal ME ke-22 (30 Mei) berbanding 57,022 kes pada awal ME ke-21 (23 Mei) dengan peningkatan sebanyak 20,995 kes atau 37 peratus.
Menurutnya, meskipun terdapat penurunan 2.6 peratus kes mingguan, namun jumlah kes aktif masih terus meningkat dengan jumlah kes aktif Covid-19 yang masih dalam rawatan dan pemerhatian adalah sebanyak 82,797 kes setakat semalam.
Dari segi kapasiti dan keupayaan fasiliti kesihatan, katanya, kadar penggunaan katil Covid-19 di ICU telah meningkat dari 96 peratus pada 24 Mei hingga 104 peratus pada 6 Jun.
“Kadar penggunaan katil ICU yang melebihi 100 peratus ini amat membimbangkan dan tidak semua pesakit yang memerlukan rawatan kritikal dapat ditempatkan di ICU,” katanya dalam satu kenyataan di sini hari ini.
Mengulas lanjut, beliau berkata, hospital-hospital di seluruh negara juga sedang berhadapan dengan peningkatan kes bergejala serius melibatkan kategori empat dan lima.

“Ini memerlukan bantuan oksigen dan bantuan alat pernafasan khususnya dalam kalangan golongan rentan seperti warga emas dan pesakit menghidap lain-lain penyakit.
“Pesakit-pesakit ini memerlukan tempoh pemulihan yang lama untuk sembuh disebabkan komplikasi serius daripada jangkitan Covid-19.
“Statistik yang diterima oleh CPRC Kebangsaan menunjukkan purata tempoh rawatan bagi kategori empat adalah di antara 14 hari ke 16 hari, manakala bagi pesakit kategori lima pula, tempoh rawatan adalah selama 19 hari ke 26 hari,” jelasnya.
Kesinambungan daripada situasi yang dinyatakan, Noor Hisham berkata, KKM ingin mengingatkan semua pihak bahawa situasi penularan Covid-19 yang dihadapi negara masih kekal pada situasi sangat serius.  -K! ONLINE


Larangan penyertaan Olimpik, KBS tunggu pengesahan rasmi
Oleh SUBKHI SUDARJI

8 Jun 2021, 7:04 pm
PUTRAJAYA – Kementerian Belia dan Sukan (KBS) akan mendapatkan pengesahan dan maklumat terperinci dari Kementerian Luar dan Kedutaan Malaysia di Jepun mengenai kemungkinan Malaysia tidak dibenarkan menyertai temasya Olimpik Tokyo 2020.
Menteri Belia dan Sukan, Datuk Seri Reezal Merican Naina Merican berkata, KBS mengambil maklum berkenaan laporan media mengenai 10 buah negara yang berkemungkinan tidak dibenarkan menyertai temasya Olimpik Tokyo 2020 termasuklah Malaysia.
Beliau berkata, laporan berkenaan juga berkait dengan senarai 159 buah negara yang dihalang daripada memasuki negara Jepun seperti mana siaran pemakluman oleh Kementerian Luar Negeri Jepun.
“Siaran pemakluman tersebut juga turut menyentuh pengecualian yang boleh diberikan kepada beberapa kategori rakyat asing termasuklah ‘athletes and other persons concerned with Olympic and Paralympic Games Tokyo 2020’.
“KBS telah mengarahkan Majlis Sukan Negara (MSN) supaya berhubung dan berbincang dengan Majlis Olimpik Malaysia (MOM) serta semua pihak yang berkaitan untuk mendapat pengesahan dan maklumat terperinci berkenaan perkara ini,” jelasnya menerusi kenyataan akhbar, hari ini.
Reezal berkata, KBS juga sentiasa berhubung rapat dengan pihak Kementerian Luar dan Kedutaan Malaysia di Jepun bagi mendapatkan sebarang perkembangan lanjut.

Katanya lagi, buat masa ini, momentum persiapan atlet negara berada pada tahap yang baik termasuklah persediaan latihan fizikal dan mental ke temasya Olimpik Tokyo 2020 yang akan berlangsung kira-kira 46 hari sahaja lagi.
“Di samping persiapan terbaik untuk atlet, KBS akan sentiasa memastikan keselamatan dan kesihatan atlet, jurulatih serta pegawai yang terlibat sebagai keutamaan.
“KBS akan memaklumkan perkembangan terkini berkenaan perkara ini akan dimaklumkan dari semasa ke semasa,” tegasnya. – K! ONLINE


Anak perempuan imigran Malaysia dibunuh di Amerika Syarikat.
Oleh KOSMO!

8 Jun 2021, 9:07 pm
ATLANTA, Georgia – Seorang anak perempuan kepada imigran Malaysia, Carmen Cai Yi Lee, ditembak dan terbunuh di sebuah bandar kecil di pinggir kota raya Atlanta, negeri Georgia, Amerika Syarikat, seminggu sebelum menyambut  hari jadinya, lapor portal berita mothership semalam.
Carmen, 25, ditembak semasa memandu pulang daripada menghadiri parti barbeku rakannya.
Menurut polis Doraville, seorang anggotanya menemui kereta Carmen di tepi jalan sekitar pukul 9.30 malam pada 29 Mei lalu. Apabila anggota polis memeriksa kenderaannya, merek menemui Carmen dalam keadaan tidak sedarkan diri di kerusi pemandu.
Anggota-anggota polis kemudian mula memberikan bantuan kecemasan dan dalam proses tersebut,  mereka mendapati Carmen mengalami luka akibat terkena tembakan.
Mangsa disahkan meninggal dunia di tempat kejadian.
Menurut  akhbar tempatan, The Atlanta Journal- Constitution  (AJC), terdapat sekurang-kurangnya 30  kejadian tembakan pada tahun ini  di jalan-jalan di Atlanta dan daerah sekitarnya.

Seramai 10  orang termasuk Carmen meninggal dunia selepas ditembak ketika memandu kereta.
AJC melaporkan bahawa pasukan penyiasat berkata, banyak kes tersebut berpunca daripada kemarahan ketika di jalan raya, manakala majoriti kes tembakan jalanan itu masih tidak dapat diselesaikan.
Polis merayu kepada sesiapa yang mempunyai maklumat kes tersebut supaya tampil membantu siasatan.
Dalam perkembangan berkaitan, teman lelaki Carmen memberitahu bahawa mangsa takut mendengar berita mengenai jenayah dan keganasan senjata di kota raya Atlanta dan mula membawa penyembur lada.
Saluran berita Atlanta,CBS46 melaporkan bahawa polis memberitahu keluarga Carmen bahawa kematian mangsa  adalah kerana dia berada di lokasi  salah dan pada masa yang salah.
Ibu bapa Carmen berhijrah dari Malaysia ke Amerika Syarikat sebelum dia dilahirkan, kata teman lelakinya kepada AJC.
Mangsa ialah anak sulung dalam tiga adik-beradik. Dia cuba menjadi teladan kepada adik-adiknya dan juga membantu ibu bapa mereka.
“Dia sentiasa membantu orang  lain. Saya terpaksa memberitahu dia supaya berhenti dan menjaga diri sendiri dahulu,” kata lelaki itu. -Agensi


Harry, Meghan cuti kerja 5 bulan
Oleh KOSMO!

8 Jun 2021, 8:30 pm
SACRAMENTO, California – Pasangan diraja Britain, Putera Harry dan Meghan Markle mengesahkan akan mengambil cuti dari sebarang pekerjaan selama 20 minggu atau lima bulan bagi menjaga anak kedua mereka yang baru dilahirkan pada 4 Jun lalu, lapor akhbar Daily Mail, kelmarin.
Sumber rapat pasangan itu memberitahu akhbar Evening Standard bahawa pasangan itu sangat teruja dengan kehadiran Lilibet ‘Lili’ Diana dan anak sulung mereka, Archie juga tiada masalah dalam penerimaan ahli baharu dalam keluarga itu.
“Kita sudah terbiasa melihat pasangan diraja yang lebih senior kembali bekerja dalam masa singkat selepas kelahiran cahaya mata tetapi Harry dan Meghan ingin menjadi contoh terbaik bagi Yayasan Archewell milik mereka.
“Kakitangan yayasan akan ditawarkan cuti paterniti selama 20 minggu seperti yang diambil oleh pasangan ini,” ujar seorang wartawan kegemaran Harry dan Meghan, Omid Scobie.
Dalam pada itu, Scobie sempat ditanya berkenaan pemberian nama anak kedua pasangan ini yang memberi penghormatan kepada Ratu Elizabeth memberi tanda positif untuk hubungan lebih baik di masa hadapan.
“Saya tidak pasti tetapi pemberian nama Lilibet membuktikan betapa rapat Harry dan Meghan dengan baginda sebelum semua hal ini berlaku,” katanya. – Agensi


Varian Delta jangkiti 235 pesakit di Thailand
Oleh KOSMO!

8 Jun 2021, 7:00 pm
BANGKOK – Seramai 235 individu daripada 77 wilayah di Thailand telah disahkan positif bagi varian Delta Covid-19 yang pertama kali dikesan di India, lapor laman berita The Thaiger News kelmarin.
Sebahagian besar kes jangkitan adalah daripada wabak di kem pembinaan di daerah Laksi, Bangkok.
Jabatan Sains Perubatan Thailand menguji sampel dari 3,964 pesakit Covid-19 untuk mengesan variasi virus yang bermutasi.
Hasil ujian mendapati 235 sampel positif untuk strain B.1.617.2 yang pertama kali dijumpai di India.
Sebilangan besar sampel diuji positif untuk varian B.1.1.7 yang pertama kali dikesan di Britain dan dikatakan sebagai penyebab gelombang jangkitan baru-baru ini yang bermula di daerah kawasan hiburan malam Thong Lor di Bangkok.
Strain B.1.617.2 yang juga dikenali sebagai varian Delta oleh Pertubuhan Kesihatan Sedunia (WHO) pertama kali dikesan di Thailand pada 10 Mei lalu.

Seorang wanita dan anak lelakinya yang berusia empat tahun disahkan positif untuk strain bermutasi itu semasa dikuarantin sekembalinya ke Thailand dari Pakistan.
15 orang pekerja binaan di sebuah kem di daerah Laksi, Bangkok disahkan positif untuk varian Delta pada 15 Mei lalu.
Ketua Pengarah Sains Perubatan, Supakit Sirilak berkata kebanyakan kes yang melibatkan strain virus yang bermutasi berkaitan dengan kelompok kem pembinaan. -Agensi


Polis minta nombor telefon syarat elak bayar saman
Oleh KOSMO!

8 Jun 2021, 7:30 pm
JAKARTA – Kisah seorang wanita yang melanggar lampu isyarat namun diberi pilihan sama ada disaman atau tidak sekiranya dia memberikan nombor telefonnya kepada pegawai polis tular di aplikasi TikTok, lapor laman Suara.com kelmarin.
Wanita tersebut yang hanya dikenali sebagai Ica menceritakan kisah itu menerusi TikTok @bbyica.
Sewaktu kejadian, Ica mengaku telah melanggar lampu isyarat merah dan kemudiannya ditahan polis.
Namun begitu, polis itu memberikan Ica tawaran iaitu sama ada membayar wang denda berjumlah 500 ribu rupiah (RM144) atau memberikan pegawai polis itu nombor telefonnya.
“Polis itu berkata ini jumlahnya cik atau pun boleh saya minta nombor telefon cik? Jika boleh, cik boleh teruskan perjalanan,” demikian kenyataan yang ditulis Ica di TikTok tersebut.
Gadis itu bagaimanapun menolak tawaran pegawai polis itu dan berkata dia lebih sanggup membayar wang saman yang diterimanya.

Video tersebut menjadi tular dan ditonton lebih 400,000 kali.
Rata-rata netizen yang menontonnya memberikan pelbagai reaksi tentang situasi tersebut.
“Jika ini berlaku pada saya, saya akan beri nombor telefon bapa saya,” kata seorang netizen.
“Saya juga pernah berdepan situasi sama, diminta nombor telefon oleh pegawai dan akhirnya, dia sering mengajak saya keluar walaupun sudah mempunyai isteri dan anak,” tulis seorang lagi netizen. -Agensi


Kelantan salur RM500,000 kepada HRPZ II
Oleh ROSLIZA MOHAMED

8 Jun 2021, 7:11 pm
KOTA BHARU – Kerajaan negeri Kelantan menyumbangkan dana sebanyak RM500,000 untuk menaik taraf sistem ‘electrophysiology study’ di Unit Kardiologi di Hospital Raja Perempuan Zainab II (HRPZ II) di sini.
Menteri Besar Kelantan, Datuk Ahmad Yakob berkata, naik taraf sistem itu berupaya menjadikan perkhidmatan rawatan jantung dilakukan dengan lebih cepat dan berkesan tanpa perlu dirujuk ke pusat rawatan di luar Kelantan.
Katanya, sehubungan dengan itu, ia mampu mengurangkan kadar mortarliti dan morbiditi pesakit jantung di HRPZ II.
“Selain itu, kerajaan negeri turut menyampaikan sumbangan berupa enam unit pendingin hawa kepada Pejabat Kesihatan Negeri Kelantan untuk kegunaan pasukan bergerak Program Imunisasi COVID-19 Kebangsaan (PICK) peringkat negeri.
“Program suntikan vaksin secara bergerak akan dilakukan di kampung-kampung dan kawasan tumpuan orang ramai,” katanya dalam satu kenyataan hari ini.
Sumbangan itu diserahkan oleh Ahmad kepada Pengarah Jabatan Kesihatan Negeri Kelantan, Datuk Dr. Zaini Hussin di Kompleks Darulnaim di sini hari ini.

Menurut Ahmad, beliau berharap sumbangan itu dapat membantu menambahkan keselesaan petugas-petugas barisan hadapan dalam usaha menyegerakan jumlah suntikan vaksin dalam kalangan rakyat Kelantan seterusnya mencapai imuniti berkelompok.


14 pekerja, pemain dicekup ketika leka berjudi
8 Jun 2021, 7:58 pm
PETALING JAYA – Seramai 14 individu terdiri daripada pekerja dan pelanggan dicekup ketika leka bermain judi di dua premis berasingan di D’ Pandan Business Square dan Taman Bukit Teratai, Ampang Jaya di sini, semalam.
Menerusi serbuan serentak sekitar pukul 3 petang, 11 yang ditahan merupakan warga asing manakala tiga individu lagi warga tempatan yang kesemuanya berusia lingkungan 24 hingga 71 tahun.
Ketua Polis Daerah Ampang Jaya, Asisten Komisioner Mohamad Farouk Eshak berkata, serbuan dilakukan oleh pasukan Jabatan Siasatan Jenayah (JSJ) Ibu Pejabat Polis Kontinjen (IPK) Selangor dan dibantu oleh Bahagian Kongsi Gelap, Judi dan Maksiat (D7), Ibu Pejabat Polis Daerah (IPD) Ampang Jaya menerusi Ops Dadu.
“Hasil serbuan pertama, polis berjaya mencekup lima orang warga asing Bangladesh dan Indonesia termasuk seorang wanita (pekerja) serta tiga lelaki tempatan.
“Turut dirampas 10 buah komputer riba dan beberapa peralatan lain yang digunakan untuk aktiviti perjudian dalam talian,” ujarnya dalam kenyataan hari ini.
Jelas beliau, melalui serbuan kedua di Taman Bukit Teratai, seramai enam orang wanita warganegara Vietnam turut diberkas bersama 52 keping daun terup dan sejumlah wang tunai yang digunakan untuk aktiviti perjudian (daun terup jenis Ngau).

“Kesemua tangkapan akan direman selama empat hari mulai hari ini hingga Jumaat untuk siasatan lanjut,” ujarnya. – K! ONLINE


Hospital medan ATM di HSA beroperasi 17 Jun ini
Oleh MOHAMAD FAIZAL HASHIM

8 Jun 2021, 6:23 pm
JOHOR BAHRU – Pengoperasian Hospital Medan Angkatan Tentera Malaysia (ATM) di Hospital Sultanah Aminah (HSA) di sini dijangka beroperasi mulai 17 Jun ini.
Pengerusi Jawatankuasa Kesihatan dan Alam Sekitar negeri, R. Vidyananthan berkata, hospital berkenaan dilengkapkan dengan empat katil Unit Rawatan Rapi (ICU) dan 60 katil wad secara berperingkat dan ditempatkan di perkarangan hadapan bangunan induk HSA.
Katanya, pihak ATM telah bersetuju membantu menyediakan fasiliti tambahan untuk perawatan pesakit Covid-19 di HSA dengan kerja pemasangan aset itu bermula hari ini dan esok.
“Di samping petugas HSA, pihak ATM akan menggerakkan tiga pegawai dan 30 staf teknikal (paramedik) bagi membantu operasi dan memberi perawatan pesakit Covid-19 di hospital medan ini.
“Tempoh operasi hospital medan ini bergantung kepada situasi pandemik Covid-19 negeri ini terutama daerah Johor Bahru dan daerah berhampiran,” katanya dalam satu kenyataan di sini hari ini. -K! ONLINE


91,317 pegawai, anggota polis sudah divaksin
8 Jun 2021, 6:07 pm
PETALING JAYA – Polis Diraja Malaysia (PDRM) mengesahkan seramai 91,317 pegawai dan anggota sudah menerima dos pertama dan kedua vaksin Covid-19 sejak pelaksanaan Program Imunisasi Covid-19 Kebangsaan (PICK), setakat 6 Jun lalu.
Pengarah Jabatan Pengurusan Bukit Aman, Datuk Ramli Din berkata, seramai 10,670 pegawai kanan sudah menerima dua dos suntikan vaksin manakala 859 pegawai kanan pula sudah menerima dos pertama dan sedang menunggu dos kedua.
“Mengikut perkiraan hanya 1,566 pegawai kanan yang masih belum menerima suntikan vaksin.
“Bagi anggota pula, seramai 80,647 anggota sudah menerima dua dos suntikan vaksin, 6,106 anggota sudah melengkapkan suntikan dos pertama dan sedang menunggu dos kedua, manakala 14,648 anggota masih belum menerima suntikan,” ujarnya dalam kenyataan kepada media hari ini.
Jelas beliau, pihak PDRM sedang meneruskan usaha bagi menyempurnakan proses vaksinansi bagi baki 16,214 pegawai dan anggota yang masih belum menerima suntikan vaksin.
“Selaku Pengarah Jabatan Pengurusan, saya pastinya mahu keseluruhan pegawai dan anggota agensi berkenaan menerima suntikan vaksin pada tahap ini.

“PDRM sudah menyerahkan senarai nama dan maklumat pegawai dan anggota kepada pihak Kementerian Kesihatan (KKM) dan kita memahami kesukaran yang dihadapi KKM dalam pengagihan vaksin di seluruh negara kepada semua petugas barisan hadapan di pelbagai organisasi,” ujarnya. – K! ONLINE


Minyak masak botol tidak diberikan subsidi
Oleh NOR IDAYU BOSRO

8 Jun 2021, 5:47 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) menegaskan bahawa minyak masak botol tidak diberikan subsidi dan dijual mengikut harga pasaran berdasarkan mekanisme pengapungan harga.
Subsidi hanya diberikan kepada minyak masak yang dipek dalam bungkusan polibeg satu kilogram (kg) dan ditawarkan kepada pengguna pada harga mampu milik iaitu RM2.50 sepaket walaupun harga minyak masak mentah (CPO) di pasaran dunia meningkat pada masa ini.
Menterinya, Datuk Seri Alexander Nanta Linggi berkata, minyak masak yang dijual dalam botol plastik bersaiz 2kg, 3kg, 5kg dan dalam tin 17kg adalah tidak bersubsidi di mana harganya ditentukan oleh harga CPO di pasaran dunia.
Beliau berkata, harga CPO di pasaran dunia ketika sudah mencecah lebih RM4,500 tan
metrik berbanding sebelum ini kira-kira RM2,500 tan metrik sahaja yang bersamaan RM4.50 per kg sebelum diproses dan dibotolkan.
“Ini bermakna kos minyak sawit mentah sahaja sebelum dibotolkan sudah melebihi RM22 untuk 5kg. Ia tidak termasuk kos-kos lain seperti pemprosesan, pembotolan, pengangkutan dan keuntungan di semua peringkat kilang, pemborong, pengedar dan peruncit,” katanya dalam satu kenyataan di sini hari ini.
Beliau berkata, rakyat boleh membuat pilihan sama ada hendak membeli minyak masak bersubsidi dalam kemasan polibeg 1kg atau yang tidak bersubsidi dalam kemasan botol plastik dan tin.

“Kerajaan memberi jaminan kualiti minyak masak sawit bersubsidi yang dijual dalam polibeg adalah sama dengan yang dijual dalam botol malahan ada di antaranya dikeluarkan dari kilang sama,” katanya.
Sementara itu, Alexander berkata, KPDNHEP sedang berbincang dengan beberapa kementerian dan agensi berkaitan untuk mempertingkatkan mekanisme pelaksanaan harga untuk minyak masak bersubsidi dan tidak bersubsidi di pasaran bagi mengurangkan beban pengguna.
“Kerajaan akan memaklumkan hasil perbincangan dan mekanisme yang dipersetujui,” katanya. -K! ONLINE


Stesen minyak beroperasi lebih masa dikompaun RM10,000
Oleh AIMUNI TUAN LAH

8 Jun 2021, 5:42 pm
GUA MUSANG – Tindakan pemilik sebuah stesen minyak di sini yang ingin meraih keuntungan lebih dengan beroperasi melebihi had masa perniagaan ketika Perintah Kawalan Pergerakan (PKP) penuh membawa padah apabila dia dikompaun sebanyak RM10,000 semalam.
Ketua Pegawai Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Gua Musang, Mohd. Koma Shapii berkata, stesen minyak yang di Kampung Tanah Putih itu dikesan masih beroperasi meskipun sudah pukul 12.05 tengah malam.
Katanya, kesalahan itu disedari oleh tiga anggota penguatkuasa KPDNHEP ketika melakukan rondaan pematuhan prosedur operasi standard (SOP) di sekitar bandar ini.
“Hasil pemerhatian yang dilakukan terdapat beberapa buah kenderaan masih mengisi minyak di stesen berkenaan.
“Tindakan kompaun di bawah Akta Pencegahan dan Pengawalan Penyakit Berjangkit 1988 (Akta 342) telah dikeluarkan terhadap pemilik stesen minyak berkenaan,” katanya dalam satu kenyataan di sini hari ini.
Menurut Mohd. Koma, kompaun itu dikeluarkan selepas premis berkenaan beroperasi melebihi waktu dibenarkan bagi perniagaan stesen minyak bukan bertol yang bermula pukul 8 pagi sehingga pukul 8 malam sahaja.

Tambahnya, KPDNHEP tidak akan berkompromi dengan kesalahan yang dilakukan dan pelaksanaan penguatkuasaan pematuhan SOP akan terus dijalankan. – K! ONLINE


Enam lagi lokaliti di Sabah kena PKPD
Oleh SITI AMINAH MOHD YUSOF

8 Jun 2021, 6:48 pm
PETALING JAYA – Sebanyak enam lagi lokaliti di Sabah dikenakan Perintah Kawalan Pergerakan Diperketatkan (PKPD) bermula Khamis ini hingga 23 Jun depan berikutan penularan mendadak jangkitan Covid-19 di kawasan tersebut.
Menteri Kanan (Keselamatan), Datuk Seri Ismail Sabri Yaakob berkata, kawasan tersebut ialah Kampung Kebayau, Kota Belud; Kampung Batu Layar, Kudat; Taman Wawasan, Beaufort; Kampung Likas, Kota Kinabalu selain dua lagi lokaliti di Kampung Sungai Obar, Batu 7 dan Fasa 9B, Taman Indah Jaya yang terletak di Mukim Sentosa, Sabah.
“Selain itu, PKPD di Ladang FGV Kalabakan Selatan, Kalabakan, Sabah yang dijadualkan tamat hari ini dilanjutkan sehingga 22 Jun kerana masih terdapat kes-kes baharu dilaporkan dalam kalangan penduduk di lokaliti tersebut.
“Selain itu, PKPD di Ladang FGV Kalabakan Selatan, Kalabakan, Sabah yang dijadualkan tamat hari ini dilanjutkan sehingga 22 Jun kerana masih terdapat kes-kes baharu dilaporkan dalam kalangan penduduk di lokaliti tersebut.
“Sepanjang tempoh ini Kementerian Kesihatan (KKM) telah melakukan 490 ujian saringan dan 56 daripadanya disahkan positif Covid-19,” katanya dalam kenyataan akhbar di di sini hari ini.
Tambahnya, turut dikenakan PKPD ialah Kampung Sungai Penchala, Kuala Lumpur dengan setakat hari ini sebanyak 65 kes positif dilaporkan dan berlaku peningkatan ketara dalam tempoh dua minggu di lokaliti tersebut.

Dalam pada itu, PKPD di Felda Redong 1, Mukim Labis, Segamat, Johor, yang sepatutnya tamat esok dilanjutkan sehingga 23 Jun ini dengan rekod 209 kes positif daripada 2,661 ujian saringan yang dijalankan.
Ismail turut mengumumkan penamatan PKPD melibatkan tiga lokaliti di Tanjung Manis, Mukah Sarawak iaitu Rumah Panjang Isa anak Blone, Rumah Panjang Ben anak Kuleng, Sekolah Kebangsaan Telok Gelam bermula esok selain dua lagi lokaliti di Tawau, Sabah pada Khamis ini iaitu Kampung Sungai Pukul, Pulau Sebatik dan Taman Desa Ranggu.
“Sementara itu, PKPD di Kepulauan Tumpat, Mukim Sungai Pinang yang sepatutnya berakhir pada 18 Jun ini ditamatkan lebih awal esok.
“Sehingga kini, KKM telah melakukan 1,462 saringan dan 278 daripadanya positif Covid-19 dengan kluster adalah terkawal manakala semua kes positif telah menerima rawatan,” katanya. – K! ONLINE


Buru sindiket cuba bawa masuk etnik Rohingya
Oleh MOHD YUNUS YAKKUB

8 Jun 2021, 5:57 pm
KLANG – Sindiket yang terlibat dalam penyeludupan masuk etnik Rohingya akan diburu dalam memastikan tiada kemasukan warga itu di negara ini.
Menteri Dalam Negeri, Datuk Seri Hamzah Zainudin berkata, ini susulan maklumat perisikan diterima pihaknya berhubung cubaan memasuki negara ini selepas warga tersebut mendarat di Aceh.
“Perkara itu menjadi kemusykilan, mengapa telah sampai di Aceh masih lagi ada tujuan dan matlamat datang tempat kita. Dari dulu lagi, saya sudah maklumkan kita hendak tangkap orang yang sebenarnya melakukan sindiket ini sekiranya benar-benar telah pun bermula dalam negara kita.
“Perancangan ini mungkin ada sesuatu yang bermula dari negara ini dan laluannya daripada Bangladesh belayar ke Aceh dan cuba masuk dan Thailand serta bersedia mengekangnya. Kita tidak mahu orang luar masuk negara kita secara haram,” katanya pada sidang akhbar selepas melawat Area Control Centre (ACC) di sini hari ini.
Beliau berkata demikian bagi mengulas laporan akhbar sebelum ini berhubung kira-kira 80 etnik Rohingya yang telah mendarat di Aceh dan cuba memasuki Malaysia.
Ketika ditanya mengenai penempatan Bukit Malut, Langkawi yang dipenuhi warga Mynamar, Hamzah menjelaskan Majlis Keselamatan Negara (MKN) akan melihat supaya masalah itu dapat diselesaikan sebaik mungkin.

“Ia telah menjadi masalah besar dan bukan sekarang tetapi sudah bertahun-tahun. Jadi, perkara ini akan jadi agenda utama MKN melakukan sesuatu polisi yang boleh menyelesaikan isu tersebut,” katanya.
Mengulas mengenai penangkapan pengganas Abu Sayyaf di Beaufort , beliau menegaskan perkara tersebut telah diambil maklum dengan penyusupan mereka ke pantai barat dari pantai timur Sabah.
“Mereka masuk bila tidak tahu dan mungkin berlarutan tiga hingga empat tahun dan duduk diam-diam di sabah. Ramai di kalangan mereka telah ditangkap dan dihantar ke Filipina.
“Segala apa yang berlaku ini menunjukkan bahawa polis dan agensi lain sentiasa berhati-hati dan bersedia untuk memastikan tidak membenarkan sesiapa sahaja menceroboh termasuk Abu Sayyaf. Kita akan tentang dan melakukan secara tegas untuk menangkap dan menghalau mereka balik negara mereka,” katanya. -K!ONLINE


Ibu menyamar jadi anak uji kawalan keselamatan sekolah
Oleh KOSMO!

8 Jun 2021, 6:30 pm
AUSTIN, Texas – Seorang wanita terpaksa membayar ikat jamin AS$7,908 (RM32,580) atas kesalahan menyamar sebagai anaknya dan menghadiri sesi persekolahan, lapor akhbar New York Post, kelmarin.
Tindakan itu dibuat bagi membuktikan bahawa kawalan keselamatan di sebuah kawasan sekolah di San Elizario tidak menyakinkan dan perlu diperketatkan.
Casey Garcia, 30, menyamar sebagai anaknya yang berusia 13 tahun dengan berpakaian seperti remaja dan hadir ke sekolah serta mengikuti sesi pembelajaran namun tiada siapa yang menyedari kehadirannya.
Menurut Garcia, tiada siapa menegur kehadirannya dalam kawasan sekolah dan menganggapnya sebagai pelajar.
“Tiada siapa menyedari bahawa saya bukan pelajar dan saya menghadiri sesi pembelajaran hingga tamat.
“Ini menunjukkan kawalan keselamatan di sekolah ini sangat longgar atau mungkin saya memang kelihatan seperti seorang pelajar gred tujuh,” katanya dalam rakaman video yang dimuat naik ke laman YouTube.

Namun siri ‘siasatan’ Garcia berakhir dengan seorang anggota polis yang curiga dengan kelakuannya telah menahan dan membongkar identiti sebenar wanita itu.
Dia dituduh atas kesalahan berkelakuan mencurigakan, menceroboh dan merosakkan rekod pemerintah, menurut laporan saluran televisyen CBS 12.


Lebih RM100juta naik taraf SWASLA
Oleh MOHD YUNUS YAKKUB

8 Jun 2021, 6:17 pm
KLANG – Lebih RM100juta diperuntukkan dalam menaik taraf Sistem Pengawasan Laut Malaysia (SWASLA) kelolaan Maritim Malaysia (APMM) untuk mengekang ancaman Covid-19 menerusi kemasukan pendatang asing tanpa izin (PATI) melalui perairan negara.
Menteri Dalam Negeri, Datuk Seri Hamzah Zainudin berkata, sistem itu merupakan rangkaian radar 24 jam dalam mengawasi dan mengesan semua jenis pergerakan bot atau kapal yang mencurigakan di perairan negara.
Katanya, komponen penting bagi SWASLA ialah menara radar atau Remote Sensor Site (RSS) yang terletak di 11 lokasi perairan Selat Melaka dan tiga di sekitar Pantai Barat Sabah.
“Rancangan telah bermula sejak tiga tahu lalu dan kerajaan bersetuju memberikan peruntukkan dalam menambah baik, membaiki kelemahan dan kerosakan SWASLA.
“Saya berharap projek ini akan dapat dilaksanakan dalam tempoh satu atau dua bulan ini,” katanya pada sidang akhbar selepas melawat Area Control Centre (ACC) di sini hari ini.
Mengulas lanjut, beliau berkata, sebanyak 19,196 pengesanan dilakukan menerusi sistem radar SWASLA dan semua kontak curiga yang dikesan akan disalurkan terus kepada aset di laut untuk melakukan pemintasan dalam tempoh setahun Op Benteng yang dimulakan Mei tahun lalu.

“Daripada 443 sasaran curiga tersebut itu mendapati sebanyak 372 kontak telah berjaya diambil tindakan melalui pemeriksaan, penahanan, pengusiran, amaran dan komunikasi.
“Kita turut melakukan 40 tangkapan dan pendakwaan melibatkan pelbagai kesalahan termasuk pendatang asing tanpa izin (PATI), penyeludupan dadah dan rokok serta kapal yang berlabuh di lokasi tidak dibenarkan,” jelasnya. -K!ONLINE


Syahrini belum berhijab penuh, masih ‘cuba-cuba’
Oleh KOSMO!

8 Jun 2021, 6:00 pm
JAKARTA – Penyanyi popular Indonesia, Syahrini dilaporkan semakin kerap memuat naik gambar berhijab sekali gus menguatkan dakwaan bahawa dia sudah berhijrah sepenuhnya.
Menurut laporan portal berita Suara.com semalam, Syahrini sudah mula mengenakan tudung sejak bulan Ramadan tahun ini dan tidak menanggalkannya selepas menyambut Hari Raya Aidilfitri.
Kata pengacara popular,  Hotman Paris, Syahrini kini dilihat semakin bersedia mengundurkan diri daripada dunia seni dan fokus membantu perniagaan suaminya, Reino Barack.
“Syahrini kelihatan semakin kerap tampil bertudung tetapi untuk melabelkan dia sudah benar-benar berhijab, saya rasa ia masih di peringkat awal.
“Mungkin Syahrini kini di peringkat mencuba dan belum sepenuhnya bertudung tetapi itu hanya pandangan saya secara peribadi,” ujarnya. – Agensi


IPD Mersing ditutup dua hari
Oleh MASTURAH SURADI

8 Jun 2021, 6:13 pm
MERSING – Balai polis Ibu Pejabat Polis Daerah (IPD) Mersing akan ditutup selama dua hari bagi tujuan sanitasi mencegah penularan wabak Covid 19.
Ketua Polis Daerah Mersing, Cyril Edward Nuing berkata, penutupan bermula esok dan akan dibuka semula untuk urusan orang awam pada 11 Jun bermula pukul 8 pagi.
“Untuk makluman kepada semua warga Daerah Mersing, balai polis IPD Mersing akan ditutup untuk urusan dengan orang awam selama dua hari bermula esok bagi tujuan sanitasi mencegah penularan wabak Covid 19.
“Justeru itu, sepanjang tempoh tersebut, semua urusan boleh dibuat di tiga buah balai polis iaitu Balai Polis Sungai Ambat, Jemaluang dan Endau yang terdapat di dalam daerah Mersing.
“Sebarang pertanyaan boleh berhubung di talian 07-7992222 @ 07-7993507 IPD Mersing,”katanya dalam kenyataan hari ini.
Katanya, pihak Polis Diraja Malaysia (PDRM) Mersing memohon maaf atas segala kesulitan dialami.

Jelasnya, masyarakat juga diingatkan agar sentiasa mematuhi prosedur operasi standard (SOP) dikeluarkan Majlis Keselamatan Negara bagi mencegah wabak Covid -19 dari merebak.-K! ONLINE


JKNK cadang tambah 21 program Outreach Vaksinasi Covid-19
Oleh ROHANA MOHD. NAWI

8 Jun 2021, 5:09 pm
KOTA BHARU – Jabatan Kesihatan Negeri Kelantan (JKNK) bercadang untuk menambah sebanyak 21 program Outreach Vaksinasi Covid-19 di negeri ini sebagai langkah untuk membolehkan masyarakat menerima suntikan vaksin Covid-19 secepat mungkin.
Pengarahnya, Datuk Dr. Zaini Hussin berkata, setakat ini, JKNK telah menjalankan 10 program itu di sekitar Kuala Krai, Jeli, Kota Bharu dan Pasir Mas.
Katanya, berdasarkan program yang telah dijalankan, seramai 700 orang penduduk di kawasan tertentu menerima suntikan dalam tempoh tiga hari ia dijalankan.
“Bilangan penerima vaksin dalam program itu sentiasa berubah. Ia dijalankan perlu perbincangan dengan Ketua Jajahan dan Penggawa di kawasan tertentu kerana mereka yang akan memastikan lokaliti yang sesuai untuk program itu.
“Berdasarkan rekod, seramai 10,000 rakyat Kelantan menerima suntikan vaksin di Pusat Pemberian Vaksin (PPV) dan program ini dalam sehari,” katanya ketika melawat progam tersebut di Masjid Mukim Kampung Banggol di sini hari ini.
Menurut Zaini, dalam usaha untuk memastikan program itu berjalan lancar, JKNK bekerjasama dengan pelbagai agensi di Kelantan seperti Majlis Agama dan Adat Istiadat Kelantan (Maik) dan Pejabat Tanah dan Jajahan.

Katanya, meskipun program Outreach Vaksinasi Covid-19 dijalankan di masjid, ia juga terbuka kepada golongan bukan Islam untuk menerima suntikan vaksin. -K! ONLINE


3,600 sukarelawan MyVAC diperlukan sehari bagi operasi di 276 PPV seluruh negara
Oleh MOHD. HUSNI MOHD. NOOR

8 Jun 2021, 5:23 pm
PUTRAJAYA – Seramai 3,600 sukarelawan Malaysia Vaccine Support Volunteers (MyVAC) bukan kesihatan diperlukan dalam sehari bagi melancarkan operasi di 276 Pusat Pemberian Vaksin (PPV) di seluruh negara.
Ketua Pengarah Jabatan Jabatan Belia dan Sukan Negara (JBSN), Datuk Wasitah Yusof berkata, pihaknya menyeru individu berminat untuk menyertai program MTVAC sekali gus membantu petugas barisan hadapan perubatan di PPV berkenaan.
Beliau berkata, buat masa ini, sebanyak 276 PPV dibuka di seluruh negara dengan lima PPV dikategorikan sebagai PPV mega, 13 PPV berskala besar, lapan PPV AstraZeneca dan selebihnya PPV awam (berskala kecil).
“Bagi PPV berskala besar, ia mampu mengendalikan kira-kira 8,000 hingga 10,000 suntikan dos sehari.
“Bagi PPV ini, ia memerlukan antara 50 hingga 100 sukarelawan bukan kesihatan dalam sehari,” katanya menerusi kenyataan hari ini.
Katanya, sukarelawan bukan kesihatan itu akan ditempatkan di dua stesen di PPV iaitu stesen 1 (saringan suhu) dan stesen 2 (pendaftaran dan pengesahan maklumat klien).

Wasitah berkata, mereka juga diperlukan bagi menjalankan kerja-kerja lain seperti persediaan tempat dan kelengkapan termasuk mengiringi penerima vaksin, menolak kerusi roda dan membantu isi borang.
Menurutnya, individu berminat boleh mendaftar sebagai sukarelawan MYVAC di www.MYVAC.com.my
MyVAC adalah satu inisiatif ditubuhkan hasil kerjasama Kementerian Kesihatan (KKM), Kementerian Sains, Teknologi dan Inovasi (MOSTI), KBS, Kementerian Pengajian Tinggi (KPT) dan Persatuan Bulan Sabit Merah Malaysia (MRCS).
Program sukarelawan ini adalah bagi membantu melancarkan program imunisasi kerajaan dengan menempatkan individu yang bersedia berkhidmat dalam pasukan vaksinasi. – K! ONLINE


[VIDEO] Lelaki mengamuk bakar rumah
Oleh NORLIA RAMLI

8 Jun 2021, 5:04 pm
BALING – Seorang lelaki yang hilang kawalan akibat ketagihan dadah mengamuk sambil memegang dua bilah parang sebelum bertindak membakar rumah keluarganya di Kampung Seri Ketengga, Mukim Siong di sini semalam.
Dalam kejadian kira-kira pukul 4 petang itu, suspek berusia 36 tahun dikatakan menghalau semua ahli keluarganya keluar dari rumah sebelum membakar rumah.
Ketua Polis Daerah Baling, Superintendan Shamsuddin Mamat berkata, pihaknya menerima maklumat berhubung kejadian daripada abang suspek dan penduduk kampung.
Katanya, polis dan pasukan bomba kemudian bergegas ke lokasi kejadian dan kebakaran berjaya dipadamkan pada pukul 4.45 petang.
“Usaha memujuk suspek untuk menyerah diri dilakukan, namun lelaki itu enggan berbuat demikian sebelum mengunci pintu rumah dan tidak membenarkan sesiapa masuk sambil mengacukan dua bilah parang.
“Suspek gagal dipujuk dan polis bertindak memecahkan pintu rumah dengan bantuan daripada pihak bomba yang membuat pancutan air untuk menghalang suspek membuat serangan,” katanya di sini hari ini. -K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Vaksin satu dos untuk masyarakat Orang Asli
Oleh MOHD AZLI ADLAN

8 Jun 2021, 5:00 pm
HULU TERENGGANU – Kementerian Pembangunan Luar Bandar berharap vaksin satu dos akan digunakan untuk program Imunisasi Covid-19 Kebangsaan (PICK) melibatkan komuniti Orang Asli.
Timbalan Menteri Pembangunan Luar Bandar, Datuk Seri Abdul Rahman Mohamad berkata, pemberian vaksin yang hanya memerlukan satu suntikan seperti CanSino bukan sahaja praktikal kepada masyarakat Orang Asli malah lebih menjimatkan kos logistik penghantaran.
Beliau berkata, cadangan vaksin satu dos Covid-19 terhadap masyarakat Orang Asli antara kaedah sedang dipertimbangkan Menteri Penyelaras Vaksin, Khairy Jamaluddin Abu Bakar.
“Vaksin jenis CanSino hanya memerlukan satu dos. Ini kaedah boleh digunakan untuk masyarakat Orang Asli agar mereka tidak perlu datang perlu kali kedua.
“Kebanyakan penempatan mereka terletak di pedalaman memerlukan penggunaan helikopter bagi penghantaran vaksin yang membabitkan kos tinggi,” katanya selepas menyerahkan bakul makanan kepada 136 keluarga Orang Asli di Kampung Sungai Berua di sini hari ini.
Dalam perkembangan sama, Abdul Rahman mengakui kesedaran masyarakat Orang Asli terhadap kepentingan vaksin Covid-19 masih amat rendah.

Ujar beliau, setakat ini, hanya kira-kira 12.5 peratus daripada 120,000 individu dewasa Orang Asli di negara ini menyatakan persetujuan untuk menerima suntikan vaksin Covid-19 secara sukarela. – K! ONLINE


Boleh dipenjara 3 tahun jika langgar SOP masjid, surau
Oleh ROSLIZA MOHAMED

8 Jun 2021, 5:28 pm
KOTA BHARU – Majlis Agama Islam dan Adat Istiadat Melayu Kelantan (Maik) beranggapan bahawa sebarang pelanggaran prosedur operasi standard (SOP) di masjid dan surau di negeri ini sebagai mengingkari titah Sultan Kelantan, Sultan Muhammad V.
Yang Dipertua Maik, Tengku Tan Sri Mohamad Rizam Tengku Abdul Aziz berkata, sehubungan itu, individu yang melanggar SOP berkaitan aktiviti keagamaan turut didapati melakukan kesalahan di bawah Seksyen 121 Enakmen Maik 1994.
Menurutnya, ia merupakan kesalahan mengingkari, melanggar, membantah, mengeji kewibawaan dan titah perintah Sultan Kelantan sebagai Ketua Agama Negeri, perintah Maik sebagai pihak berkuasa agama atau perintah pegawai serta individu yang diberi kuasa.
“Individu yang melakukan kesalahan itu boleh dikenakan denda tidak melebihi RM5,000 atau penjara selama tempoh tidak melebihi tiga tahun atau kedua-duanya jika sabit kesalahan.
“Tindakan penguatkuasaan di bawah Seksyen itu telah mendapat perkenan Sultan Kelantan. Perkara ini perlu ditegaskan kerana masih berlaku pelanggaran SOP yang dikeluarkan Maik khususnya berkaitan aktiviti keagamaan di masjid, surau dan madrasah di seluruh negeri,” dalam satu kenyataan di sini hari ini.
Tengku Mohamad Rizam yang juga Tengku Temenggong Kelantan berkata, lebih mendukacitakan apabila wujud kluster baharu dan penambahan kes sedia ada Covid-19 akibat tidak patuh terhadap SOP dikeluarkan.

Terdahulu, seramai 37 jemaah di dua surau di Mukim Chetok, Pasir Mas dikompaun apabila tetap menunaikan solat Isyak berjemaah dengan tanpa penjarakan fizikal pada 28 Mei lalu.
Selain itu, penduduk di Kampung Pauh Lima di sini pula sanggup solat tarawih beramai-ramai dalam gelap tanpa penjarakan fizikal di sebuah surau sehingga tercetus kluster dan pelaksanaan Perintah Kawalan Pergerakan Diperketatkan di kawasan itu. – K! ONLINE


Penuntut IPTS rugi RM12,810 tawaran kerja ‘Like’ video
Oleh DIYANATUL ATIQAH ZAKARYA

8 Jun 2021, 5:40 pm
MELAKA – Seorang penuntut institusi pengajian tinggi swasta (IPTS) rugi RM12,810 selepas tertipu dengan tawaran kerja mudah menekan butang ‘Like’ dan menonton iklan, pada awal bulan lalu.
Ketua Jabatan Siasatan Jenayah Komersial (JSJK) negeri Superintendan E Sundra Rajan berkata, mangsa yang berusia 23 tahun tertarik dengan tawaran pekerjaan berkenaan selepas melihat iklannya di laman sosial Facebook.
Katanya, pelajar lelaki itu dijanjikan dengan pendapatan berjumlah RM17,290.13 sekiranya membuat 60 tugasan mudah menekan butang ‘Like’ dan menonton iklan menerusi aplikasi EZJOB.
“Mangsa yang berminat telah berhubung dengan suspek menerusi aplikasi WhatsApp dan diminta untuk melakukan 60 tugasan iaitu perlu ‘LIKE’ video serta melihat iklan.
“Selepas menyelesaikan semua tugasan, mangsa dikatakan boleh menebus wang pendapatan berjumlah keseluruhan RM17,290.13,” katanya ketika dihubungi di sini, hari ini.
Mengulas lanjut, Sundra berkata, selepas menyelesaikan kesemua tugasan, mangsa bagaimanapun diminta untuk membuat pembayaran terlebih dahulu sebelum menebus wang dijanjikan.

“Pada 4 Mei lalu, mangsa telah membuat lima transaksi pembayaran berjumlah RM12,810 ke dalam akaun bank yang diberikan oleh suspek.
“Mangsa mendakwa telah membuat pembayaran itu dengan menggunakan wang simpanannya serta ahli keluarga yang lain,” katanya.
Tambahnya, selepas melakukan transaksi suspek bagaimanapun masih menghubungi mangsa dan meminta untuk memasukkan wang bagi tujuan penebusan, namun pemuda itu tidak mengikuti arahan tersebut kerana berasa tertipu.
Katanya, mangsa telah membuat laporan polis ke Balai Polis Merlimau, Jasin dan kes disiasat mengikut Seksyen 420 Kanun Keseksaan kerana menipu. – K! ONLINE


Duit bapa lesap RM17,200, pelajar IPTS ditipu penjual Iphone
Oleh DIYANATUL ATIQAH ZAKARYA

8 Jun 2021, 5:37 pm
MELAKA – Seorang pelajar lelaki institusi pengajian tinggi swasta (IPTS) bukan sahaja tidak dapat memakai Iphone diidamkan, malah terpaksa ‘menjawab’ apabila duit simpanan bapanya berjumlah RM17,200 yang digunakan bagi membeli telefon bimbit itu lesap, bulan lalu.
Ketua Jabatan Siasatan Jenayah Komersial (JSJK) Melaka Superintendan E. Sundra Rajan berkata, kejadian berlaku selepas mangsa berusia 20 tahun itu tertarik dengan tawaran penjualan Iphone 12 Pro Max berharga RM1,800 di laman sosial Instagram.
Katanya, mangsa kemudian meneruskan urusan jual beli dengan suspek melalui aplikasi WhatsApp.
“Selepas bersetuju dengan tawaran diberikan, mangsa telah diberikan nombor akaun bank bagi proses pembayaran.
“Pelajar lelaki tersebut telah memasukkan sejumlah RM1,800 pada 12 Mei lalu dan dimaklumkan bahawa telefon bimbitnya akan dipos dari Singapura,” katanya ketika dihubungi di sini, hari ini.
Katanya, bagaimanapun suspek kemudian menghubungi mangsa dan memberitahu dia perlu membuat beberapa bayaran termasuk cukai dan deposit kastam bagi mendapatkan Iphone 12 Pro Max berkenaan.

“Suspek menakutkan mangsa dengan menyatakan sekiranya bayaran tidak dilakukan, dia boleh dikenakan tindakan undang-undang.
“Tanpa berfikir panjang mangsa telah mengikut arahan suspek dengan memasukkan wang keseluruhan berjumlah RM17,200 melalui enam transaksi pembayaran ke dua akaun bank berbeza diberikan kepadanya,”katanya.
Sundra berkata, mangsa mendakwa pembayaran itu telah dilakukan menggunakan wang simpanan bapanya menerusi transaksi Maybank2U.
“Mangsa maklumkan wang yang digunakan untuk pembayaran tersebut adalah milik bapanya, di mana dia mempunyai akses akaun Maybank2U tersebut dan setiap pembayaran dilakukan tanpa pengetahuan.
“Namun selepas bayaran dibuat, mangsa tidak menerima Iphone seperti dijanjikan dan telah tanpil membuat laporan di Balai Polis Selandar, Jasin selepas berasa tertipu,” katanya.
Katanya, semakan lanjut mendapati nombor akaun yang diberikan kepada mangsa terlibat dengan sembilan laporan polis dengan modus operandi sama digunakan.
Ujarnya, kes disiasat mengikut Seksyen 420 Kanun Keseksaan kerana menipu. – K! ONLINE


Lelaki Myanmar mabuk, lemas semasa mandi di lombong
Oleh ASLIZA MUSA

8 Jun 2021, 5:33 pm
KAMPAR – Mayat seorang lelaki Myanmar yang dilaporkan lemas semasa mandi di sebuah lombong dekat kebun buah-buahan di Kuala Kampar di sini semalam akhirnya ditemui oleh sepasukan anggota penyelam Jabatan Bomba dan Penyelamat semasa pencarian pagi tadi.
Mangsa ditemui di dasar lombong pada kedalaman kira-kira enam meter oleh Pasukan Penyelamat Di Air (PPDA) Ipoh pada pukul 11.45 pagi.
Ketua Polis Daerah Kampar, Superintendan Hasron Nazri Hashim berkata, kejadian pada pukul 6.30 petang itu berlaku ketika mangsa mandi di lombong tersebut bersama abangnya setelah dua beradik itu datang ke kebun buah-buahan berkenaan untuk memohon kerja.
Menurut beliau, mereka tiba di kebun itu pada pukul 4.30 petang sebelum diminta pemilik kebun untuk meninjau keadaan persekitaran terlebih dahulu sebelum memulakan kerja.
“Bagaimanapun, selepas dua jam abang mangsa memaklumkan kepada pemilik kebun yang adiknya lemas ketika mereka mandi di lombong di belakang kebun.
“Dia melihat adiknya berenang ke tengah lombong sebelum dilihat dalam keadaan terkapai-kapai dan cuba berenang untuk menyelamatkan mangsa namun tidak berjaya kerana keletihan,” katanya.

Lelaki terbabit juga memaklumkan, mereka dua beradik dalam keadaan mabuk semasa mandi.
Sementara itu, Ketua Balai Bomba dan Penyelamat (BBP) Kampar, Meor Mohammad Ali Meor Hussin berkata, operasi mencari mangsa bermula pada pukul 7.30 pagi hari ini melibatkan 20 anggota yang melakukan pencarian pada permukaan air dan selaman oleh PPDA.
“Mangsa dijumpai di dasar lombong pada kedalaman lebih enam meter dan dibawa naik ke tebing untuk diserahkan kepada pihak polis.
“Operasi yang turut disertai Unit Anjing Pengesan (K9) bom itu tamat pada pukul 12.15 tengah hari,” katanya. – K! ONLINE


Doktor positif Covid-19 ketika mengandung 29 minggu
Oleh IZZATUL ‘AIN AZMAN

8 Jun 2021, 5:13 pm
PETALING JAYA – Seorang doktor wanita yang sedang sarat mengandung ditimpa musibah setelah beliau disahkan positif Covid-19 ketika kandungannya itu berusia 29 minggu.
Doktor itu, Fatihah Shaharudin, 29, dijangkiti wabak Covid-19 sejak seminggu lalu dan dimasukkan ke Hospital Kajang sebelum dipindahkan ke unit rawatan rapi (ICU) Hospital Sungai Buloh baru-baru ini.
Menurut bapa saudaranya, Mohd Ali Mohd Derus, berkata, kini, kandungannya itu selamat dilahirkan dan terpaksa dikeluarkan lebih awal untuk mengelakkan sebarang komplikasi yang lebih teruk jika terlambat.
“Alhamdulillah, dia (Fatihah) kini selamat melahirkan bayinya dan kedua-dua mereka di dalam keadaan yang stabil selepas pembedahan dilakukan.
“Pada awalnya, Fatihah dimasukkan ke Hospital Kajang pada 30 Mei (Isnin) lalu akibat jangkitan kuman di paru-parunya sebelum disahkan positif Covid-19 sehari selepas itu dan diketahui melalui hasil saringan bergejala yang dilakukan di hospital tersebut,” jelas bapa saudaranya itu.
Tambahnya lagi, ahli keluarga Fatihah turut positif Covid-19 dan mereka kini sedang menjalankan kuarantin kendiri di rumahnya.

Terdahulu, tular di laman Twitter tentang Dr. Fatihah yang positif Covid-19 menerusi ciapan Twitter Public Health Malaysia (@health_malaysia) yang mengajak pengguna media sosial untuk sama-sama berdoa agar diberikan kesembuhan kepada Dr. Fatihah.
“Mari bersama kita doakan supaya Dr. Fatihah dan bayi selamat melawan wabak Covid-19 ini. Semoga doa kita semua dimakbulkan, aamin!” ciapnya. – K! ONLINE.


Kapal pengawal pantai China dikesan di perairan Sarawak
Oleh AHMAD SHAHERMAN SHAMSURI

8 Jun 2021, 4:41 pm
PETALING JAYA – Perairan Sarawak sekali lagi menjadi tumpuan apabila nelayan negeri itu mengesan kehadiran kapal pengawal pantai China Jumaat lalu.
Kapal tersebut dikesan berada di sekitar kawasan Beting Patinggi Ali yang terletak 84 batu nautika atau 155 kilometer dari perairan pantai Miri.
Perkara itu disahkan Pengarah Agensi Penguatkuasaan Maritim (APMM) Miri, Kapten Md Fauzi Othman.
Insiden itu berlaku selang empat hari selepas pihak berkuasa mengesan 16 pesawat dari republik itu memasuki ruang udara negara berdekatan kawasan sama.
Susulan kejadian itu, Maritim Malaysia (APMM) dan Tentera Laut Diraja Malaysia (TLDM) dikerah ke lokasi terbabit untuk mengetatkan kawalan di kawasan yang turut dikenali sebagai South Luconia Shoals.
Beting Patinggi Ali adalah kawasan yang terlibat dalam pertikaian tuntutan oleh China dan Malaysia dan terletak di perairan utara Sarawak dan berada di dalam zon ekonomi eksklusif (ZEE) Malaysia.

Ia merupakan Gugusan batu karang itu antara kawasan yang dituntut oleh China melalui tuntutan 9-Dash Line di Laut China Selatan.
Pada 31 Mei, Tentera Udara Diraja Malaysia (TUDM) mengesan penerbangan mencurigakan iaitu 16 pesawat milik People’s Liberation Army-Air Force (PLAAF).
Kesemua pesawat itu dikesan terbang dalam formasi taktikal memasuki ruang udara Zon Maritim Malaysia di Kota Kinabalu dan menghampiri ruang udara nasional berhampiran Luconia Shoals.
Susulan kejadian itu, pada 3 Jun lalu Wisma Putra memanggil Duta Besar China ke Malaysia dan menyerahkan nota bantahan Malaysia sebagai tindak balas kepada insiden berkenaan.-K! ONLINE.


Tiga wanita warga asing diberkas tawar pensundalan
Oleh MOHD YUNUS YAKKUB

8 Jun 2021, 4:35 pm
KLANG – Kegiatan tiga wanita warga asing mencari duit segera menerusi aktiviti pensundalan sejak tiga bulan lalu berakhir apabila ditangkap dalam dua serbuan berasingan, baru-baru ini.
Mereka terdiri dua warga Vietnam dan seorang warga Bangladesh. Turut ditahan adalah dua lelaki rakan senegara dan serumah kepada wanita Bangladesh itu.
Kesemua mereka berusia 19 dan 30 tahun itu diberkas pada 21 Mei dan 5 Jun lalu di Jalan Meru Batu 5 dan Jalan Pekan Baru 36.
Ketua Polis Daerah Nurulhuda Mohd. Salleh berkata, berdasarkan siasatan awal mendapati modus operandi mereka adalah mencari pelanggan sendiri dengan menjemput ke rumah.
Katanya, terdapat juga menggunakan aplikasi WeChat dalam mengelakkan aktiviti mereka dikesan pihak berkuasa.
“Sasaran mereka adalah warga asing dengan bayaran dikenakan antara RM50 hingga RM150.

“Turut dirampas dalam dua serbuan itu adalah kondom, minyak pelincir, buku catitan dan wang tunai,” katanya dalam kenyataan hari ini.
Jelas beliau, kes disiasat mengikut Seksyen 372B Kanun Keseksaan, Seksyen 16 Akta Pencegahan Pengawalan Penyakit Berjangkit 1988 dan
Seksyen 6 (1) (c) Akta Imigresen 1956.
“Tiga suspek warga Bangladesh telah dituduh pada 3 Jun lalu mengikut Akta Imigresen kerana tidak mempunyai dokumen diri dan tinggal lebih masa.
“Dua lagi suspek warga Vietnam direman 14 hari dan kertas siasatan akan dirujuk ke pejabat Timbalan Pendakwa Raya dalam masa terdekat,” jelasnya. -K!ONLINE


Lubang besar ‘telan’ kenderaan di hospital Israel
Oleh KOSMO!

8 Jun 2021, 3:55 pm
BAITULMUQADDIS – Satu lubang besar yang tiba-tiba muncul di ruang parkir kereta Pusat Perubatan Sahaare Zedek telah ‘menelan’ beberapa buah kenderaan, lapor akhbar The Times of Israel kelmarin.
Dalam kejadian itu, lot parkir hospital tersebut tiba-tiba runtuh dan menyebabkan beberapa buah kenderaan terjatuh ke dalamnya.
Tiada sebarang kecederaan dilaporkan.
Lubang besar itu dipercayai terhasil daripada kerja-kerja pembinaan di sebuah laluan baharu di jalan masuk ke Baitulmuqaddis.
Menurut laporan media tempatan, sebahagian daripada sebuah terowong yang sedang dalam pembinaan yang terletak di bawah hospital dan tempat meletak kenderaan tersebut telah runtuh.
Polis berkata mereka menerima laporan kejadian runtuhan di ruang meletak kenderaan lama di hospital tersebut.

Hospital itu baru sahaja membuka sebuah tempat letak kereta baharu untuk memuatkan ratusan kenderaan lagi. -Agensi


Ujian saringan bersasar, tidak berskala besar
Oleh KHAIRUL MOHD. ALI

8 Jun 2021, 4:21 pm
ISKANDAR PUTERI – Menteri Besar Johor, Datuk Ir. Hasni Mohammad memberitahu kerajaan negeri tidak mempunyai perancangan untuk melakukan ujian saringan Covid-19 secara besar-besaran buat waktu ini.
Beliau sebaliknya berkata, pihaknya akan melakukan ujian saringan secara bersasar khususnya bagi kawasan-kawasan tertentu di sekitar bandar raya Johor Bahru.
Menurut beliau, hal itu kerana jumlah kes harian yang direkodkan di bandar raya ini masih belum menunjukkan sebarang penurunan.
“Kita telah mendapat sebanyak 20,000 kit ujian Antigen Rapid Test Kit (RTK-Ag) daripada Singapura dan ia akan digunakan untuk melakukan ujian saringan secara bersasar.
“RTK-Ag itu akan dapat beri ketepatan bacaan sehingga 98 peratus dalam tempoh masa kira-kira lima minit,” katanya dalam sidang akhbar yang diadakan selepas menghadiri mesyuarat Badan Bertindak Program Imunisasi Covid-19 (CITF Johor) yang diadakan, di sini hari ini. -K! ONLINE


Fasha Sandha sebak Elisya Sandha semakin dewasa
Oleh MOHAMMAD SHAHEMY AZMI

8 Jun 2021, 4:12 pm
PETALING JAYA – Aktres jelita Fasha Sandha meluahkan rasa sebak dan terharu mengenangkan adik kesayangannya yang juga pelakon Elisya Sandha kini telah menjadi gadis dewasa dan semakin matang.
Menerusi satu hantaran berupa luahan hati, Fasha atau nama sebenarnya Nur Fasha Sandha Hassan berharap jika diberi peluang, dia mahu Elisya kekal menjadi kanak-kanak yang akan sentiasa mengekorinya ke mana sahaja dia pergi.
“Andai dapatku undurkan putaran dunia, saya mahu anak kecil comel ini selalu mengekori saya ke mana sahaja, dengar kata dan tidak pandai melawan cakap.
“Tapi apakan daya, dia kini telah berusia 22 tahun. Saya perlu menerima fakta bahawa dia kini telah memiliki kehidupan sendiri dan akan buat keputusan sendiri walaupun angah (Fasha) bantah,” ujarnya.
Dalam hantaran tersebut, Fasha turut memberitahu bahawa dia bukanlah kakak yang baik untuk adiknya kerana sifatnya yang garang.
“Saya mungkin bukan seorang kakak yang baik antara semua. Saya juga mempunyai kekurangan. Garang dan beremosi. Tapi satu perkara yang ingin kamu tahu ialah jauh di sudut hati, saya selalu menyayangi dan inginkan yang terbaik untuk kamu.

“Semoga kebahagiaan menjadi milikmu selamanya Elisya Sandha,” luah Fasha.
Pada masa sama, isteri kepada pelakon Aidil Aziz itu memohon kepada peminatnya untuk mendoakan adik kesayangannya itu sentiasa diberikan kesihatan yang baik dan bahagia di samping semua.
Sebelum ini, Fasha pernah meluahkan rasa sedih selepas adiknya itu selamat bertunang dan bakal mendirikan rumah tangga bersama anak kepada penerbit, Shiela Rusly dan Jinggo, Uzair Haqimy.
Menerusi luahan tersebut, Fasha berasa berat hati untuk melepaskan adiknya yang diibaratkan sebagai ‘bayi kecil’ dalam keluarganya. -K! ONLINE


Bekalan minyak masak bersubisidi mencukupi
Oleh MOHD AZLI ADLAN

8 Jun 2021, 3:49 pm
HULU TERENGGANU – Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan bekalan minyak masak bersubsidi di pasaran mencukupi bagi mengimbangi kenaikan mendadak minyak masak lima kilogram pada masa ini.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, pengguna mempunyai pilihan untuk membeli minyak masak bersubsidi pada harga RM2.50 sebungkus yang memiliki kualiti sama seperti minyak masak yang dibotol.
Beliau berkata, kerajaan telah memperuntukkan 60,000 metrik tan minyak masak bersubsidi dalam bentuk bungkusan satu kg pada setiap bulan bagi keperluan pengguna.
“Bekalan (60,000 metrik tan sebulan) ini mencukupi untuk menampung keperluan lebih 32 juta rakyat Malaysia.
“Kita telah membuat kajian secara puratanya setiap isi rumah (negara ini) menggunakan kira-kira 1.8 kg minyak masak sebulan,” katanya ketika ditemui di sini hari ini.
Terdahulu harga minyak masak lima kilogram mengalami peningkatan mendadak sehingga RM35 sebotol berikutan kenaikan harga minyak sawit mentah di pasaran global.

Beliau memberitahu, berdasarkan pemeriksaan berkala KPDNHEP, bungkusan minyak masak bersubsidi mudah didapati di pasar raya dan kedai runcit di seluruh negara. – K! ONLINE


Permohonan Syed Saddiq dan 12 individu didengar 12 Ogos
Oleh NORLIZAH ABAS

8 Jun 2021, 4:31 pm
KUALA LUMPUR – Permohonan Syed Saddiq Syed Abdul Rahman untuk mencabar tindakan Menteri Dalam Negeri dan Jabatan Pendaftaran Pertubuhan (RoS) yang belum membuat keputusan terhadap rayuannya agar Ikatan Demokratik Malaysia (MUDA) didaftarkan sebagai sebuah parti politik, akan
didengar di Mahkamah Tinggi pada 12 Ogos ini.
Turut mendapat kebenaran Mahkamah Tinggi di sini untuk mencabar tindakan tersebut ialah 12 individu lain selaku pemohon.
Pemohon serta Menteri Dalam Negeri dan RoS (responden-responden) diarah memfailkan penghujahan bertulis sebelum atau pada 5 Ogos ini manakala responden memfailkan afidavit balasan
sebelum 15 Julai ini.
Perkara itu dimaklumkan kepada pihak media oleh peguam Lim Wei Jiet yang mewakili pemohon-
pemohon selepas pengurusan kes yang dijalankan secara dalam talian di hadapan Timbalan Pendaftar
Firdaus Sidqi Sharil Azli.
Peguam Persekutuan M. Kogilambigai mewakili Menteri Dalam Negeri dan RoS.
Pada 25 Mei lalu, Hakim Datuk Noorin Badaruddin membenarkan pemohon-pemohon memulakan
semakan kehakiman untuk mencabar tindakan responden-responden yang masih masih belum membuat keputusan berhubung rayuan mereka yang dikemukakan pada 4 Februari lalu untuk mendaftarkan parti berkenaan.

Pada 26 April lalu, Syed Saddiq yang merupakan pengasas parti itu serta 12 individu selaku pemohon
memfailkan permohonan dengan menamakan Menteri Dalam Negeri dan RoS sebagai responden pertama dan kedua. -K! ONLINE


Tiga lelaki dicekup simpan 1,800 biji pil kuda
Oleh YATIMIN ABDULLAH

8 Jun 2021, 4:14 pm
PASIR MAS – Tiga lelaki yang dipercayai sedang khayal ketika sedang menghisap dadah dicekup bersama 1,800 biji pil kuda dalam serbuan di sebuah rumah di Kampung Banggol Ara di sini semalam.
Dalam serbuan pada pukul 11 malam itu, polis turut merampas dadah jenis syabu seberat tujuh gram dengan nilai keseluruhan termasuk kesemua pil kuda yang berjumlah RM18,350.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, semasa serbuan dijalankan, ketiga-tiga suspek berusia 35 hingga 44 tahun ketika itu dipercayai sedang leka menghisap dadah di dalam rumah itu.
Katanya, apabila menyedari kehadiran polis, mereka cuba untuk melarikan diri sehingga berlaku sedikit pergelutan sebelum berjaya ketiga-tiga suspek dapat diberkas.
“Pemeriksaan lanjut di dalam rumah telah membawa kepada penemuan dadah jenis syabu dan 1,800 biji pil kuda.
“Ujian saringan air kencing mendapati ketiga-tiga suspek positif dadah jenis Methamphetamine. Selain itu, salah seorang suspek yang berusia 44 tahun turut mengaku bahawa dadah yang dijumpai itu adalah miliknya,” katanya ketika dihubungi Kosmo! hari ini. -K! ONLINE


5,566 kes Covid-19 dilaporkan hari ini
Oleh SITI A'ISYAH SUKAIMI

8 Jun 2021, 4:17 pm
PUTRAJAYA – Sebanyak 5,566 kes dilaporkan hari ini, menjadikan jumlah kes positif Covid-19 sebanyak 627,652 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 1,524 kes, diikuti oleh Sarawak sebanyak 707 kes dan Negeri Sembilan sebanyak 505 kes.
“Selain itu, Kuala Lumpur (466 kes), Johor (456 kes), Sabah (350 kes), Melaka (314 kes), Perak (225 kes), Kelantan (204 kes), Labuan (191 kes), Pulau Pinang (185 kes), Pahang (157 kes), Kedah (148 kes) dan Terengganu (106 kes).
“Putrajaya pula merekodkan 27 kes baharu dan Perlis sebanyak satu kes,” katanya pada ciapan Twitter beliau di sini hari ini. -K!ONLINE


‘Fokus yang nak vaksin dahulu, anti vaksin kita urus kemudian’
Oleh MOHAMAD FAIZAL HASHIM

8 Jun 2021, 4:38 pm
JOHOR BAHRU – Tumpuan utama kerajaan pada ketika ini adalah mempercepatkan
Program Imunisasi Covid-19 Kebangsaan (PICK) yang mensasarkan lebih ramai penerima dalam masa terdekat.
Menteri Penyelaras Program Imunisasi Covid-19, Khairy Jamaluddin berkata, masih ramai lagi rakyat di negara ini yang hendak mendapatkan vaksin namun masih belum lagi dapat diberikan suntikan itu hingga hari ini.
“Kita akan berikan tumpuan kepada mereka yang hendak dapatkan vaksin Covid-19 dahulu, selepas itu barulah kita ‘tackle’ yang antivaksin ini.
“Ada ramai yang nak vaksin Covid-19 tapi belum lagi dapat diberikan suntikan vaksin. Jadi, kita selesaikan dulu yang nak vaksin ini selepas itu barulah kita tangani yang enggan terima vaksin,” katanya kepada pemberita hari ini.
Beliau berkata demikian ketika melawat situasi PPV di Pusat Konvensyen Antarabangsa Persada Johor, di sini hari ini. K! ONLINE


APMM dekati komuniti nelayan beri kesedaran SOP Covid-19
Oleh KHAIRULMIZAN YAHYA

8 Jun 2021, 4:23 pm
ROMPIN – Agensi Penguatkuasaan Maritim Malaysia (Maritim) Pahang mendekati komuniti nelayan di Teluk Gading, di sini, hari ini bagi memberi penerangan mengenai isu keselamatan termasuk prosedur operasi standard (SOP) Covid-19 ketika bekerja di atas bot.
Ketua Pos Maritim Teluk Gading, Leftenan Madya Maritim Faiz Sukarmo berkata, inisiatif itu dilakukan sempena sambutan Hari Kesedaran Keselamatan Maritim Peringkat Kebangsaan yang disambut setiap 6 Jun.
“Dalam program hari ini kita telah meninjau lokasi tumpuan komuniti maritim setempat dan menyampaikan peringatan serta mengedarkan risalah keselamatan di laut.
“Sambil bertanya khabar dengan kelompok masyarakat persisir pantai, kami juga mengagihkan risalah berkaitan serta penerangan ringkas tata cara pemakaian jaket keselamatan yang betul serta pematuhan SOP bekerja diatas bot, khususnya dalam situasi pandemik Covid-19,”katanya di sini, hari ini.
Tambah Faiz pihaknya turut menyampaikan penerangan ringkas mengenai operasi mencari dan menyelamat yang diterajui oleh APMM selama ini. -K! ONLINE


Malaysia dialukan sertai temasya Olimpik di Tokyo
Oleh SUBKHI SUDARJI

9 Jun 2021, 7:56 pm
PUTRAJAYA – Malaysia sentiasa dialu-alukan menyertai temasya Olimpik dan Paralimpik Tokyo 2020 yang akan berlangsung tidak lama lagi.
Menteri Belia dan Sukan, Datuk Seri Reezal Merican Naina Merican berkata, kementerian  telah menerima pengesahan secara peribadi daripada Duta Besar Jepun ke Malaysia, Oka Hiroshi dan juga Wisma Putra mengenai isu sekatan Malaysia ke Sukan Olimpik Tokyo.
“Bagi pihak Kerajaan, saya ingin merakamkan ucapan terima kasih dan penghargaan kepada Oka Hiroshi yang sentiasa memberikan perkembangan terkini serta turut membantu mengesahkan bahawa Malaysia sentiasa dialu-alukan untuk menyertai temasya Olimpik dan Paralimpik Tokyo 2020 yang akan berlangsung tidak lama lagi,” ujarnya menerusi kenyataan akhbar, hari ini.
Ia berikutan susulan daripada kenyataan oleh Ketua Pegawai Eksekutif Jawatankuasa Penganjur Tokyo 2020 Toshiro Muto serta Presiden Majlis Olimpik Malaysia (MOM), Tan Sri Mohamad Norza Zakaria yang menafikan laporan bahawa 10 negara termasuk Malaysia akan disekat daripada menyertai temasya itu bulan depan.
Semalam dilaporkan kerajaan Jepun telah mengeluarkan pekeliling kepada jawatankuasa penganjur agar menyekat kemasukan 10 negara yang sedang mengalami lonjakan kes Covid-19. – K! ONLINE


Skim Wilayah Bebas Berniaga dilanjut hingga Disember
Oleh MOHD RIDZAUDDIN ROSLAN

9 Jun 2021, 8:30 pm
PETALING JAYA- Kira-kira 4,500 penjaja yang berdaftar di bawah Skim Wilayah Bebas Berniaga boleh menarik nafas lega apabila tempoh lesen percuma itu dilanjutkan hingga hujung tahun ini.
Menteri Wilayah Persekutuan, Tan Sri Annuar Musa berkata, tempoh lanjutan skim itu bertujuan meringankan beban penjaja selain memudahkan golongan itu membuat perancangan perniagaan dalam suasana Covid-19.
“Lesen-lesen ini tidak tamat bulan depan, boleh disambung secara automatik, mereka perlu memasukkan data secara dalam talian dan kami akan beri sambungan lesen secara automatik.
“Mereka juga tidak dikenakan sebarang bayaran, tidak payah bayar lesen, tapak dan lesen percuma selain boleh terus berniaga di bawah program ini sampai akhir tahun,” katanya menerusi siaran langsung di Facebook tadi.
Dalam perkembangan sama, Annuar turut meminta kerjasama peniaga supaya menjaga penjarakan fizikal antara satu gerai dan gerai yang lain.
“Saya juga sudah minta Dewan Bandaraya Kuala Lumpur meninjau supaya kedudukan gerai tidak terlalu rapat supaya sesuai dengan prosedur operasi standard (SOP) ditetapkan,” katanya.

Sebelum ini, Skim Wilayah Bebas Berniaga dijadualkan tamat pada 31 Julai depan. – K! ONLINE


Dua minit rumah musnah dipukul ribut
Oleh MUHAMMAD ZIKRI

9 Jun 2021, 8:23 pm
PONTIAN – Enam penghuni dua buah rumah sewa di Kampung Sungai Bunyi di sini berdepan detik cemas apabila kediaman mereka musnah dipukul ribut dalam kejadian hari ini.
Kejadian pukul 12.10 tengah hari itu menjadi mimpi ngeri buat dua buah keluarga yang menghuni rumah sewa berkenaan.
Menurut Nora Mohd. Noh, 37, ketika kejadian dia sedang makan tengah hari bersama dua anak serta anak saudaranya berusia enam hingga 15 tahun.
“Tiba-tiba saya dengar bunyi angin kuat dan sekelip mata bumbung rumah serta dinding tercabut dan saya menjerit sambil bertakbir lalu bergegas menarik tangan anak-anak keluar dari rumah dalam hanya kira-kira dua minit rumah sudah musnah,” katanya menceritakan detik cemas itu.
Tambah Nora yang bertugas sebagai pembantu di Tabika Kemas Sungai Bunyi, ketika kejadian, suaminya, Ahmad Shah Salim, 40, membaiki rumah abangnya di Kampung Sawah, kerana kilang tempatnya berkerja ditutup sementara.
Sementara dua lagi mangsa merupakan adik-beradik, Nordiana Aryani Azri, 10, dan Mohd. Azman, 16, yang tinggal di rumah bersebelah turut terselamat apabila berlari keluar ketika kejadian sedang berlaku. -K! ONLINE


800 keluarga Felda Redong terima bantuan
Oleh FARAHWAHIDA AHMAD

9 Jun 2021, 9:11 pm
SEGAMAT – Perintah Kawalan Pergerakan Diperketatkan (PKPD) Felda Redong 1, Mukim Labis, di sini yang dijadualkan berakhir hari ini dilanjutkan sehingga 23 Jun depan.
Susulan lanjutan PKPD itu, beberapa badan bukan kerajaan dan organisasi menyelaras bantuan makanan kepada penduduk yang terjejas.
Presiden Angkat Berat Malaysia yang juga mantan ADUN Kemelah, Datuk Ayub Rahmat berkata, mereka terpanggil menyalurkan makanan asas kepada 800 buah keluarga terjejas di kawasan berkenaan.
“Alhamdulillah kami telah menghantar bungkusan makanan asas seperti beras, minyak masak, tepung serta sayur-sayuran kepada kira-kira 800 buah keluarga di Felda Redong 1 sejak minggu lalu.
“Bantuan pelbagai jenis sayuran tersebut adalah usaha Ketua Pemuda UMNO Air Hitam, Joni Muhamat Yahya yang mendapatkannya daripada pengedar sayuran dari Yong Peng sebelum dibungkus dan diagihkan kepada penduduk,” katanya kepada pemberita di sini hari ini.- K! ONLINE


Vaksinasi pekerja logistik penerbangan, pelabuhan dipercepatkan
Oleh MOHD. HUSNI MOHD. NOOR

9 Jun 2021, 8:13 pm
PUTRAJAYA – Kementerian Pengangkutan (MOT) akan mempercepatkan agihan vaksin kepada pekerja-pekerja di sektor logistik dalam industri penerbangan dan pelabuhan tempatan.
Menterinya, Datuk Seri Dr. Wee Ka Siong berkata, pihaknya menyedari keperluan pekerja dalam industri itu untuk menerima suntikan vaksin secepat mungkin.
Beliau berkata, ia penting bagi membantu negara dalam persiapan membuka pintu sempadan serta pemulihan semula ekonomi setelah keadaan kembali selamat.
“Kami sedar sektor logistik menerima impak besar akibat pandemik Covid-19 sejak ia menular di Malaysia.
“Namun, seluruh pekerja sektor logistik samada dalam industri penerbangan mahupun pelabuhan terus bekerja keras tanpa mengenal erti penat lelah bagi memastikan pembekalan vaksin untuk rakyat Malaysia berjalan lancar,” katanya menerusi kenyataan hari ini.
Katanya, beliau telah berbincang dengan Menteri Sains, Teknologi, dan Inovasi, Khairy Jamaluddin Abu Bakar mengenai perkara itu dan memberi jaminan akan mempercepatkan agihan vaksin untuk pekerja di sektor logistik. – K! ONLINE


Kedatangan pesakit ke CAC meningkat
Oleh SITI A'ISYAH SUKAIMI

9 Jun 2021, 8:05 pm
PUTRAJAYA – Jumlah kedatangan pesakit ke Pusat Penilaian Covid-19 (CAC) meningkat sebanyak 150 peratus iaitu dari 4,000 sehari ke 10,000 sehari pada 5 Jun lepas.
Ketua Pengarah Kesihatan, Tan Sri Dr. Noor Hisham Abdullah berkata,  jumlah kes aktif dalam pemantauan CAC juga meningkat 108 peratus dari 5,300 sehari ke 11,000 sehari.
“Selain itu, terdapat peningkatan jumlah kes yang memerlukan rujukan ke hospital bagi tempoh dari 23 Mei hingga 5 Jun iaitu daripada sembilan kes kepada 35 kes.
“Peningkatan jumlah kes Covid-19 yang mendadak sejak April lalu menyebabkan beban tugas anggota di CAC bertambah,” katanya dalam satu kenyataan di sini hari ini.
Beliau berkata, dalam masa sama, peningkatan beban kerja dalam tempoh yang singkat menyebabkan kekangan talian telefon bagi menerima panggilan daripada pesakit serta petugas untuk membuat dan menerima panggilan.
“Ini menyebabkan berlaku kejadian panggilan ke CAC tidak berjawab. Situasi ini menyebabkan kegelisahan kepada pesakit yang sedang menjalani pemantauan di rumah mengenai status kesihatan semasa,” ujarnya. – K! ONLINE


Poster beri peluang kepada Najib diputar belit
Oleh KHAIRUL MOHD. ALI

9 Jun 2021, 7:36 pm
JOHOR BAHRU – Poster yang memetik titah Sultan Johor, Sultan Ibrahim Sultan Iskandar untuk memberi peluang kepada bekas Perdana Menteri, Datuk Seri Najib Tun Razak telah diputar belit individu tidak bertanggungjawab dan digunakan tanpa mengikut konteks yang tepat.
Kenyataan itu diambil daripada satu temubual eksklusif Sultan Ibrahim bersama sebuah akhbar berbahasa Inggeris tempatan yang disiarkan pada 27 Disember 2015.
Baginda bertitah, kenyataan itu dibuat berkaitan situasi pentadbiran negara pada waktu berkenaan dan tidak diguna pakai dalam keadaan negara pada ketika ini.
“Saya sedar kedudukan saya sebagai seorang Sultan bermaksud saya tidak berpihak kepada mana-mana parti mahupun ahli politik.
“Sebagai Raja Berperlembagaan saya tidak mencampuri mana-mana parti atau perikatan politik yang telah dipilih oleh rakyat dalam Pilihan Raya Umum,” titahnya dalam satu kenyataan di sini hari ini.
Baru-baru ini tular di media sosial poster yang memetik titah Sultan Johor seolah-olah memberi gambaran bahawa baginda meminta rakyat memberi peluang kepada bekas perdana menteri itu.

Penularan poster itu pada ketika ini dilihat berniat jahat dan jelas berhasrat untuk mengheret Institusi Diraja Johor ke dalam isu-isu politik semasa negara. – K! ONLINE


Orang ramai pertahan Dr. Muhaya
Oleh KOSMO!

9 Jun 2021, 8:48 pm
PETALING JAYA – Orang ramai pertahankan kenyataan pakar motivasi, Prof. Datuk Dr. Muhaya Mohamad yang dikecam netizen selepas memuat naik sebuah video berkaitan jodoh di laman media sosialnya hari ini.
Video yang memaparkan Muhaya menyatakan seorang wanita “biarlah macam bodoh-bodoh sikit” jika mahu cepat mendapat jodoh turut dibidas pelatih pakar bedah, Dr. Nur Amalina Che Bakri di laman Twitter.
Sebalik kecaman yang diterima susulan perkongsian video itu, ramai netizen mempertahankan kenyataan Muhaya apabila rata-ratanya menganggap mesej daripada video itu telah disalah tafsir.
“Kalau baca yang tersirat, Prof. Muhaya sebenarnya tekankan pasal perlunya bertolak ansur, toleransi dalam hubungan suami isteri,” kata seorang netizen Alexis King.
Seorang lagi netizen, Din Don berkata, rata-rata netizen dalam kalangan orang muda kini tidak begitu faham bahasa kiasan.
“Orang lama-lama sahaja yang faham apa maksud Prof. Muhaya,” kata seorang lagi netizen, Norarlena.

Terdahulu, Muhaya menyatakan kedudukan lelaki masih sebagai ketua dan imam bagi seorang wanita walau jawatan seseorang wanita itu lebih tinggi.
Katanya, wanita perlu meraikan kepimpinan lelaki dan tidak terlalu sibuk mahu berdiri sama tinggi dengan lelaki dan terlalu mahu berdikari kerana boleh mengakibatkan lambat dapat jodoh.
“Orang lelaki suka wanita lemah lembut, yang mengharapkan, suka ditolong. Biarlah macam bodoh-bodoh sikit,” katanya. – K! ONLINE


Perak kedua tertinggi penerima vaksin dos kedua
Oleh MOHAMAD HAFIZI BIN MOHD SAID

9 Jun 2021, 8:38 pm
TANJUNG MALIM – Perak menjadi negeri kedua tertinggi merekodkan jumlah penduduk yang sudah menerima vaksin dos kedua sehingga 7 Jun lalu selepas Selangor melibatkan 104,742 penerima manakala 145,973 orang di negeri berkenaan.
Menteri Besar, Datuk Saarani Mohamad berkata, perkembangan tersebut didorong oleh pelaksanaan pelbagai inisiatif termasuk program Jangkauan Komuniti yang dilaksanakan secara agresif di Perak sejak 11 Mei lalu.
“Antara kejayaan melalui program ini ialah kesemua 3,194 warga emas yang mendiami 118 pusat jagaan serta tiga buah Rumah Seri Kenangan di Perak sudah mendaftar dan menerima suntikan dos pertama vaksin.
“Sehingga 6 Jun pula, seramai 3,750 orang daripada 4,131 pesakit dialisis yang mendapatkan rawatan di 78 pusat dialisis kerajaan dan swasta di seluruh negeri ini telah melengkapkan dos kedua mereka manakala selebihnya sedang menunggu giliran, ” katanya pada sidang akhbar di Politeknik Sultan Azlan Shah Behrang, di sini petang tadi.
Saarani turut memaklumkan pihaknya yakin dengan pelbagai inisiatif termasuk program vaksinasi secara pandu lalu dan pembelian vaksin secara terus daripada pihak Pharmaniaga akan memantapkan lagi program vaksinasi di Perak. – K! ONLINE


Tauke kilang dikompaun RM10,000
Oleh MOHAMAD FAIZAL HASHIM

9 Jun 2021, 8:56 pm
JOHOR BAHRU – Seorang pemilik kilang di kawasan Permas Jaya, di sini dikompaun RM10,000 kerana melanggar prosedur operasi standard (SOP) Perintah Kawalan Pergerakan (PKP) 3.0 yang ditetapkan.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, hasil pemeriksaan mendapati kilang terbabit melakukan kesalahan iaitu melanggar kapasiti pekerja yang dibenarkan melebihi 60 peratus.
Katanya, kesalahan itu dikesan hasil pemeriksaan yang dijalankan Ketua Polis Balai Permas Jaya, Inspektor Thian Bui Pin bersama pasukan tindakan khas Covid-19 Ibu Pejabat Polis Daerah (IPD) Johor Bahru Selatan.
Tambahnya, pemantauan yang dijalankan itu juga disertai oleh wakil agensi kerajaan negeri Johor seperti Kementerian Dalam Negeri, Kementerian Perdagangan Antarabangsa dan Industri (MITI ) dan Jabatan Tenaga Kerja ke kawasan perindustrian di Permas Jaya.
“Hasil pemeriksaan ke salah sebuah kilang di kawasan perindustrian berkenaan mendapati jumlah pekerja yang menjalankan operasi kilang itu melebihi had 60 peratus yang digariskan Majlis Keselamatan Negara (MKN).
“Pengurus sumber manusia kilang tersebut telah ditahan dan dibawa ke IPD Johor Bahru Selatan bagi tindakan kompaun di bawah kesalahan peraturan 17 Peraturan-Peraturan Pencegahan dan Pengawalan Penyakit Berjangkit 2021,” katanya dalam kenyataan hari ini. – K! ONLINE


Lelaki tampar Presiden Perancis di khalayak ramai
Oleh KOSMO!

9 Jun 2021, 7:06 pm
PARIS – Presiden Perancis, Emmanuel Macron telah ditampar oleh seorang lelaki dalam satu lawatannya di kampung Tain-l’Hermitage, Drome yang terletak di selatan negara itu semalam, lapor laman berita CNN.
Video tentang insiden tersebut menjadi tular di media sosial.
Rakaman video tersebut yang dikongsi oleh seorang wakil CNN menunjukkan Macron sedang berjalan ke arah penghadang besi sambil memegang tangan seorang lelaki di celahan orang ramai.
Lelaki terbabit kemudian menampar pipi kiri Macron sambil menjerit ‘Macronie’ yang merupakan perkataan digunakan akhbar Perancis merujuk kepada pemerintahan Macron.
Pengawal peribadi Macron kemudian bertindak menarik presiden itu daripada penghadang besi tersebut.
Dua lelaki berusia 28 tahun termasuk individu yang telah menampar Macron ditahan pada pukul 1.45 petang waktu tempatan kerana didakwa melakukan keganasan terhadap seseorang yang memegang kuasa awam. -Agensi


Lima universiti penyelidikan Malaysia kekal 200 terbaik dunia
Oleh NUR HUDA MUSA

9 Jun 2021, 7:21 pm
PETALING JAYA – Lima Universiti Penyelidikan Malaysia berjaya mengekalkan kedudukan dalam kelompok 200 universiti terbaik dunia.
Kementerian Pengajian Tinggi dalam satu kenyataan berkata, lima universiti tersebut ialah Universiti Malaya (UM), Universiti Putra Malaysia (UPM), Universiti Kebangsaan Malaysia (UKM), Universiti Sains Malaysia (USM) dan Universiti Teknologi Malaysia (UTM).
“Walaupun terdapat sedikit penurunan dalam kedudukan individu berbanding tahun lepas dalam laporan yang dikeluarkan oleh Quacquarelli Symonds (QS) World University Rankings 2022 hari ini, kesemua lima universiti ini berjaya mengekalkan kedudukan mereka.
“UM sekali lagi telah berjaya disenaraikan sebagai 100 universiti terbaik di dunia dengan berada di tempat ke-65.
“Kedudukan UM dalam 100 universiti terbaik dunia telah dicapai sejak tahun 2018 iaitu tujuh tahun lebih awal daripada sasaran, malah berjaya mengekalkan kedudukan setiap tahun sehingga hari ini,” katanya di sini hari ini.
Katanya, selain lima Universiti Penyelidikan Malaysia itu, Universiti Utara Malaysia (UUM) telah menunjukkan peningkatan yang memberangsangkan apabila berjaya menduduki tangga 511-520 berbanding di tempat 531-540 pada tahun 2021.

“Penilaian QS WUR adalah berdasarkan kepada enam petunjuk prestasi utama iaitu reputasi akademik (40 peratus), reputasi majikan (10 peratus), nisbah pelajar per pensyarah (20 peratus), nisbah sitasi per pensyarah (20 peratus), pensyarah antarabangsa dan pelajar antarabangsa masing-masing lima peratus.
“Kesemua lima Universiti Penyelidikan telah menunjukkan peningkatan yang amat memberangkan dalam dua petunjuk prestasi utama iaitu reputasi akademik dan reputasi majikan,” jelasnya.
Dalam pada itu katanya, bagi universiti swasta, Taylor’s University mendahului di kedudukan ke 332 (2021: 379), diikuti oleh UCSI University di kedudukan 347 (2021: 391), dan Universiti Teknologi Petronas (UTP) di kedudukan ke-414 (2021: 439), serta Sunway University di kedudukan 651-700 berbanding di tempat 701-750 pada tahun sebelumnya. – K! ONLINE


Doktor gigi bantu tingkat kadar vaksinasi
Oleh AMREE AHMAD

9 Jun 2021, 6:56 pm
PUTRAJAYA – Graduan sekolah perubatan di seluruh negara termasuk doktor gigi bakal digerakkan untuk membantu menjayakan Program Imunisasi Covid-19 Kebangsaan (PICK).
Menteri Kesihatan, Datuk Seri Dr. Adham Baba berkata, kementeriannya juga menggerakkan doktor pelatih di hospital awam ke Pusat Pemberian Vaksin (PPV) yang kekurangan tenaga.
“Kita juga akan memanggil mereka (kakitangan perubatan) yang sudah pencen atau tamat perkhidmatan awal untuk memberi tumpuan bagi tolong negara dalam program vaksinasi.
“Begitu juga graduasi membabitkan doktor, doktor gigi, jururawat dan pembantu perubatan akan diberi latihan serta lesen amalan untuk bertugas di PPV dalam masa terdekat,” katanya dalam sidang akhbar bersama Menteri Sains, Teknologi dan Inovasi yang juga Penyelaras PICK, Khairy Jamaluddin, secara maya di sini hari ini.
Mengulas lanjut, Adham berkata, langkah itu diharap membantu negara mencapai kadar vaksinasi yang tinggi dan seterusnya imuniti berkelompok 80 peratus menjelang akhir tahun.
Pada masa sama ujarnya, pelajar pelatih perubatan yang sudah mencapai tahap ‘penempatan’ juga akan ditugaskan untuk mengurus kes Covid-19 di pusat pemantauan seluruh negara. -K! ONLINE


Beberapa kawasan di Sabah, Kelantan dan Pahang kena PKPD
Oleh MUHD AFIQ AL-HAFIZ MAT YUSOF

9 Jun 2021, 6:38 pm
PETALING JAYA – Beberapa kawasan di Sabah, Kelantan dan Pahang dikenakan Perintah Kawalan Pergerakan Diperketatkan (PKPD) bermula Jumaat ini hingga 24 Jun depan berikutan penularan mendadak jangkitan Covid-19 di kawasan tersebut.
Menteri Kanan (Keselamatan), Datuk Seri Ismail Sabri Yaakob berkata, kawasan yang dikenakan PKPD di Sabah ialah Kampung Singgahmata, Kampung Sin San, Kudat dan Perumahan Kilang, Ladang Ong Yah Ho, Kinabatangan.
“Selain itu, dua lokaliti di Tumpat, Kelantan melibatkan Kampung Kutan Tengah dan Kampung Ketil turut dikenakan PKPD dalam tempoh yang sama selepas terdapat 122 kes positif di kawasan tersebut.
“Sementara di Pahang, tiga kawasan di sekitar Felda Tembangau 1, Felda Tembangau 3 dan Felda Jengka 7 turut dikenakan PKPD selepas berlaku peningkatan kes positif,” katanya dalam satu kenyataan di sini hari ini.
Dalam pada itu, PKPD di Pangsapuri Permai dan Sri Penara (Blok C dan D) dijadualkan tamat esok selepas Kementerian Kesihatan Malaysia (KKM) mengesahkan penurunan kes dan kluster adalah terkawal.
“Sepanjang tempoh itu, seramai 607 penghuni Pangsapuri Permai telah disaring dan 50 daripadanya disahkan positif manakala di Pangsapuri Sri Penara, 56 kes direkodkan hasil daripada 804 ujian saringan yang dilakukan oleh KKM.

“Setelah membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan dan atas nasihat KKM, kerajaan bersetuju menamatkan PKPD di kawasan tersebut esok seperti yang dijadualkan,” katanya. – K! ONLINE